BestProfi 27.06.2023
Сыбайлас жемқорлыққа қарсы іс-қимыл туралы
Қазақстан Республикасының 2015 жылғы 18 қарашадағы № 410-V Заңы
(01.05.2023 ж. жағдай бойынша өзгерістермен және толықтырулармен)

Осы Заң сыбайлас жемқорлыққа қарсы іс-қимыл саласындағы қоғамдық қатынастарды реттейді және Қазақстан Республикасының сыбайлас жемқорлыққа қарсы саясатын іске асыруға бағытталған.

1-тарау. ЖАЛПЫ ЕРЕЖЕЛЕР
1-бап. Осы Заңда қамтылған кейбір ұғымдарды түсіндіру
Осы Заңда қамтылған ұғымдар мынадай мағынада қолданылады:
1) әкімшілік-шаруашылық функциялар – ұйымның теңгеріміндегі мүлікті басқару және оған билік ету үшін Қазақстан Республикасының заңында белгіленген тәртіппен берілген құқық;
1-1) жауапты мемлекеттік лауазымды атқаратын адам – мемлекеттің функциялары мен мемлекеттік органдардың өкілеттіктерін тікелей орындау үшін Қазақстан Республикасының Конституциясында, Қазақстан Республикасының конституциялық және өзге де заңдарында белгіленген лауазымды атқаратын адам, оның ішінде Қазақстан Республикасы Парламентінің депутаты, Қазақстан Республикасы Конституциялық Сотының судьясы, судья, Қазақстан Республикасындағы Адам құқықтары жөніндегі уәкіл, сол сияқты мемлекеттік қызмет туралы Қазақстан Республикасының заңнамасына сәйкес саяси мемлекеттік лауазымды не «А» корпусының әкімшілік мемлекеттік лауазымын атқаратын адам;
2) лауазымды адам – тұрақты, уақытша немесе арнайы өкілеттік бойынша билік өкілі функцияларын жүзеге асыратын немесе мемлекеттік органдарда, жергілікті өзін-өзі басқару органдарында, сондай-ақ Қазақстан Республикасының Қарулы Күштерінде, басқа да әскерлері мен әскери құралымдарында ұйымдастырушылық-өкімдік немесе әкімшілік-шаруашылық функцияларды орындайтын адам;
2-1) мемлекеттік ұйымда немесе квазимемлекеттік сектор субъектісінде басқарушылық функцияларды орындайтын адам – аталған ұйымдарда ұйымдастырушылық-өкімдік немесе әкімшілік-шаруашылық функцияларды тұрақты, уақытша немесе арнайы өкілеттік бойынша орындайтын адам;
3) мемлекеттік функцияларды орындауға уәкілеттік берілген адам – мемлекеттік қызметте тұратын адам, мәслихат депутаты, өзін мемлекеттік қызметке тағайындағанға дейін мемлекеттік лауазымда көзделген міндеттерді уақытша орындайтын адам, сондай-ақ офицерлік құрамдағы келісімшарт бойынша әскери қызметшінің әскери лауазымына уақытша тағайындалған немесе оның міндеттерін уақытша орындайтын адам;
4) мемлекеттік функцияларды орындауға уәкілеттік берілген адамдарға теңестірілген адам – жергілікті өзін-өзі басқару органдарына сайланған адам; Қазақстан Республикасының заңында белгіленген тәртіппен Қазақстан Республикасының Президенттігіне, Қазақстан Республикасы Парламентінің немесе мәслихаттарының депутаттығына, аудандардың, облыстық маңызы бар қалалардың, аудандық маңызы бар қалалардың, кенттердің, ауылдардың, ауылдық округтердің әкімдігіне, сондай-ақ жергілікті өзін-өзі басқарудың сайланбалы органының мүшелігіне кандидат ретінде тіркелген азамат; өкілеттіктерін кәсіби тұрақты негізде жүзеге асыратын, еңбекақысы Қазақстан Республикасы бюджетінің қаражатынан төленетін аумақтық сайлау комиссиясының мүшесі; жергілікті өзін-өзі басқару органында тұрақты немесе уақытша жұмыс істейтін, еңбекақысы Қазақстан Республикасының мемлекеттік бюджеті қаражатынан төленетін қызметші; мемлекеттік ұйымда немесе квазимемлекеттік сектор субъектісінде басқарушылық функцияларды орындайтын адам, сондай-ақ аталған ұйымдарда дербес құрылымдық бөлімше басшысынан төмен емес лауазымды атқаратын, сатып алуды, оның ішінде мемлекеттік сатып алуды ұйымдастыру және өткізу бойынша шешімдер қабылдауға уәкілеттік берілген не мемлекеттік бюджет және Қазақстан Республикасының Ұлттық қоры қаражатынан қаржыландырылатын жобаларды іріктеуге және іске асыруға жауапты адам, Қазақстан Республикасы Ұлттық Банкінің және оның ведомстволарының қызметшілері; Қазақстан Республикасының әуе кеңістігін пайдалану және авиация қызметі туралы Қазақстан Республикасының заңнамасына сәйкес әрекет ететін азаматтық авиация саласындағы уәкілетті ұйымның қызметшілері, қаржы нарығы мен қаржы ұйымдарын реттеу, бақылау және қадағалау жөніндегі уәкілетті органның қызметшілері;
5) мүдделер қақтығысы – жауапты мемлекеттік лауазымды атқаратын адамдардың, мемлекеттік функцияларды орындауға уәкілеттік берілген адамдардың, оларға теңестірілген адамдардың, лауазымды адамдардың жеке мүдделері мен олардың лауазымдық өкілеттіктері арасындағы қайшылық, бұл ретте аталған адамдардың жеке мүдделері олардың өз лауазымдық міндеттерін орындамауына және (немесе) тиісінше орындамауына әкеп соғуы мүмкін;
6) сыбайлас жемқорлық – жауапты мемлекеттік лауазымды атқаратын адамдардың, мемлекеттік функцияларды орындауға уәкілеттік берілген адамдардың, мемлекеттік функцияларды орындауға уәкілеттік берілген адамдарға теңестірілген адамдардың, лауазымды адамдардың өздері немесе үшінші тұлғалар үшін мүліктік (мүліктік емес) игіліктер мен артықшылықтарды алу немесе табу мақсатында өздерінің лауазымдық (қызметтік) өкілеттіктерін және солармен байланысты мүмкіндіктерін жеке өзі немесе делдалдар арқылы заңсыз пайдалануы, сол сияқты игіліктер мен артықшылықтар беру арқылы осы адамдарды сатып алу;
7) сыбайлас жемқорлыққа қарсы саясат – сыбайлас жемқорлық тәуекелдерін төмендетуге, мемлекеттік органдардың қызметіне қоғамның сенімін арттыруға бағытталған құқықтық, әкімшілік және ұйымдастырушылық шаралар және осы Заңға сәйкес өзге де шаралар;
8) сыбайлас жемқорлыққа қарсы шектеулер – осы Заңда белгіленген және сыбайлас жемқорлық құқық бұзушылықтардың алдын алуға бағытталған шектеулер;
9) сыбайлас жемқорлыққа қарсы іс-қимыл – сыбайлас жемқорлыққа қарсы іс-қимыл субъектілерінің өз өкілеттіктері шегінде сыбайлас жемқорлықтың алдын алу, оның ішінде қоғамда сыбайлас жемқорлыққа қарсы мәдениетті қалыптастыру, сыбайлас жемқорлық құқық бұзушылықтар жасауға ықпал ететін себептер мен жағдайларды анықтау және жою, сондай-ақ сыбайлас жемқорлық құқық бұзушылықтарды анықтау, жолын кесу, ашу және тергеу және олардың салдарын жою жөніндегі қызметі;
10) сыбайлас жемқорлыққа қарсы іс-қимыл жөніндегі уәкілетті орган – Қазақстан Республикасының сыбайлас жемқорлыққа қарсы саясатын қалыптастыруды және іске асыруды және сыбайлас жемқорлыққа қарсы іс-қимыл саласындағы үйлестіруді, сондай-ақ сыбайлас жемқорлық құқық бұзушылықтардың алдын алуды, анықтауды, жолын кесуді, ашуды және тергеуді жүзеге асыратын мемлекеттік орган және оның аумақтық бөлімшелері;
11) сыбайлас жемқорлық құқық бұзушылық – заңда әкімшілік немесе қылмыстық жауаптылық белгіленген, сыбайлас жемқорлық белгілері бар құқыққа қайшы кінәлі іс-әрекет (әрекет немесе әрекетсіздік);
12) сыбайлас жемқорлық тәуекелі – сыбайлас жемқорлық құқық бұзушылықтар жасауға ықпал ететін себептер мен жағдайлардың туындау мүмкіндігі;
13) сыбайлас жемқорлықтың алдын алу – сыбайлас жемқорлыққа қарсы іс-қимыл субъектілерінің превентивті шаралар жүйесін әзірлеу және енгізу арқылы сыбайлас жемқорлық құқық бұзушылықтар жасауға ықпал ететін себептер мен жағдайларды зерделеу, анықтау, шектеу және жою жөніндегі қызметі;
14) ұйымдастырушылық-өкімдік функциялар – қызметі бойынша бағынысты адамдардың орындауы үшін міндетті бұйрықтар мен өкімдер шығаруға, сондай-ақ бағынысты адамдарға қатысты көтермелеу және тәртіптік жаза қолдану шараларын қолдануға Қазақстан Республикасының заңында белгіленген тәртіппен берілген құқық.

2-бап. Осы Заңның қолданылу аясы
1. Осы Заң Қазақстан Республикасының аумағында жеке және заңды тұлғаларға қатысты қолданылады. Егер Қазақстан Республикасы ратификациялаған халықаралық шартта өзгеше көзделмесе, осы Заң Қазақстан Республикасынан тыс жерлерде Қазақстан Республикасының азаматтарына және Қазақстан Республикасында тіркелген заңды тұлғаларға қатысты қолданылады.
2. Сыбайлас жемқорлық қылмыстар үшін қылмыстық жауаптылық пен жаза Қазақстан Республикасының Қылмыстық кодексінде, әкімшілік сыбайлас жемқорлық құқық бұзушылықтар үшін әкімшілік жауаптылық пен жаза "Әкімшілік құқық бұзушылық туралы" Қазақстан Республикасының Кодексінде көзделген.

3-бап. Қазақстан Республикасының сыбайлас жемқорлыққа қарсы іс-қимыл туралы заңнамасы
1. Қазақстан Республикасының сыбайлас жемқорлыққа қарсы іс-қимыл туралы заңнамасы Қазақстан Республикасының Конституциясына негізделеді және осы Заң мен Қазақстан Республикасының өзге де нормативтік құқықтық актілерінен тұрады.
2. Егер Қазақстан Республикасы ратификациялаған халықаралық шартта осы Заңда қамтылғаннан өзгеше қағидалар белгіленсе, онда халықаралық шарттың қағидалары қолданылады.

4-бап. Сыбайлас жемқорлыққа қарсы іс-қимылдың негізгі қағидаттары
Сыбайлас жемқорлыққа қарсы іс-қимыл мынадай қағидаттар негізінде жүзеге асырылады:
1) заңдылық;
2) адам мен азаматтың құқықтарын, бостандықтары мен заңды мүдделерін қорғаудың басымдығы;
3) жариялылық пен ашықтық;
4) мемлекет пен азаматтық қоғамның өзара іс-қимылы;
5) сыбайлас жемқорлыққа қарсы іс-қимыл шараларын жүйелі және кешенді пайдалану;
6) сыбайлас жемқорлықтың алдын алу шараларын басымдықпен қолдану;
7) сыбайлас жемқорлыққа қарсы іс-қимылға жәрдемдесетін адамдарды қорғау және көтермелеу;
8) сыбайлас жемқорлық құқық бұзушылықтар жасағаны үшін жазаның бұлтартпастығы.

5-бап. Сыбайлас жемқорлыққа қарсы іс-қимылдың мақсаты мен міндеттері
1. Сыбайлас жемқорлыққа қарсы іс-қимылдың мақсаты қоғамдағы сыбайлас жемқорлықты жою болып табылады.
2. Сыбайлас жемқорлыққа қарсы іс-қимыл мақсатына қол жеткізу мынадай міндеттерді шешу арқылы іске асырылады:
1) қоғамда сыбайлас жемқорлыққа төзбеушілік атмосферасын қалыптастыру;
2) сыбайлас жемқорлық құқық бұзушылықтар жасауға ықпал ететін жағдайлар мен себептерді анықтау және олардың салдарын жою;
3) сыбайлас жемқорлыққа қарсы іс-қимыл субъектілерінің өзара іс-қимылын нығайту;
4) сыбайлас жемқорлыққа қарсы іс-қимыл бойынша халықаралық ынтымақтастықты дамыту;
5) сыбайлас жемқорлық құқық бұзушылықтарды анықтау, жолын кесу, ашу және тергеу.

2-тарау. СЫБАЙЛАС ЖЕМҚОРЛЫҚҚА ҚАРСЫ ІС-ҚИМЫЛ ШАРАЛАРЫ
6-бап. Сыбайлас жемқорлыққа қарсы іс-қимыл шараларының жүйесі
Сыбайлас жемқорлыққа қарсы іс-қимыл шараларының жүйесі мыналарды қамтиды:
1) сыбайлас жемқорлыққа қарсы мониторинг;
2) сыбайлас жемқорлық тәуекелдерін талдау;
3) сыбайлас жемқорлыққа қарсы мәдениетті қалыптастыру;
3-1) Қазақстан Республикасының заңнамасына сәйкес нормативтік құқықтық актілердің жобаларына ғылыми сыбайлас жемқорлыққа қарсы сараптама жүргізу;
4) Қазақстан Республикасының заңнамасына сәйкес заң сараптамасын жүргізу кезінде сыбайлас жемқорлықты тудыратын нормаларды анықтау;
5) сыбайлас жемқорлыққа қарсы стандарттарды қалыптастыру және сақтау;
6) қаржылық бақылау;
7) сыбайлас жемқорлыққа қарсы шектеулер;
8) мүдделер қақтығысының алдын алу және шешу;
9) кәсіпкерлік саласындағы сыбайлас жемқорлыққа қарсы іс-қимыл шаралары;
10) сыбайлас жемқорлық құқық бұзушылықтарды анықтау, жолын кесу, ашу және тергеу;
11) сыбайлас жемқорлық құқық бұзушылықтар туралы хабарлау;
12) сыбайлас жемқорлық құқық бұзушылықтардың салдарын жою;
13) Сыбайлас жемқорлыққа қарсы іс-қимыл туралы ұлттық баяндаманы қалыптастыру және жариялау.

7-бап. Сыбайлас жемқорлыққа қарсы мониторинг
1. Сыбайлас жемқорлыққа қарсы мониторинг – сыбайлас жемқорлыққа қарсы саясаттың тиімділігіне, сыбайлас жемқорлыққа қарсы іс-қимыл саласындағы құқық қолдану практикасының жай-күйіне, сондай-ақ қоғамның сыбайлас жемқорлық деңгейін қабылдауына және бағалауына қатысты ақпаратты жинау, өңдеу, қорыту, талдау және бағалау жөніндегі сыбайлас жемқорлыққа қарсы іс-қимыл субъектілерінің қызметі.
2. Сыбайлас жемқорлыққа қарсы мониторингтің мақсаты сыбайлас жемқорлыққа қарсы іс-қимыл саласындағы құқық қолдану практикасын бағалау болып табылады.
3. Құқықтық статистика және жеке және заңды тұлғалардың өтініштері, үкіметтік емес және халықаралық ұйымдардың мәліметтері, әлеуметтанулық сауалнамалар мен бұқаралық ақпарат құралдарындағы жарияланымдардың деректері, сондай-ақ заңмен тыйым салынбаған өзге де ақпарат көздері сыбайлас жемқорлыққа қарсы мониторингтің көздері болып табылады.
4. Сыбайлас жемқорлыққа қарсы мониторингтің нәтижелері сыбайлас жемқорлық тәуекелдеріне талдау жүргізуге, сондай-ақ сыбайлас жемқорлыққа қарсы мәдениетті қалыптастыруға бағытталған шараларды жетілдіруге негіз бола алады.
5. Осы баптың ережелері арнаулы мемлекеттік органдардың қызметіне қолданылмайды.

8-бап. Сыбайлас жемқорлық тәуекелдерін талдау
1. Сыбайлас жемқорлық тәуекелдерін талдау (сыртқы және ішкі) – сыбайлас жемқорлық құқық бұзушылықтар жасауға ықпал ететін себептер мен жағдайларды анықтау және зерделеу.
2. Сыбайлас жемқорлық тәуекелдерін сыртқы талдауды сыбайлас жемқорлыққа қарсы іс-қимыл жөніндегі уәкілетті орган Қазақстан Республикасы Президентінің Әкімшілігімен келісу бойынша сыбайлас жемқорлыққа қарсы іс-қимыл жөніндегі уәкілетті орган айқындайтын тәртіппен мынадай бағыттар бойынша жүзеге асырады:
1) мемлекеттік органдар мен ұйымдардың, квазимемлекеттік сектор субъектілерінің қызметін қозғайтын құқықтық және өзге де актілерде сыбайлас жемқорлық тәуекелдерін анықтау;
2) мемлекеттік органдар мен ұйымдардың, квазимемлекеттік сектор субъектілерінің ұйымдастыру-басқару қызметінде сыбайлас жемқорлық тәуекелдерін анықтау.
Сыбайлас жемқорлық тәуекелдеріне сыртқы талдау жүргізуге сыбайлас жемқорлыққа қарсы іс-қимыл жөніндегі уәкілетті орган өзге де сыбайлас жемқорлыққа қарсы іс-қимыл субъектілерінің мамандарын және (немесе) сарапшыларын тартуға құқылы.
Сыбайлас жемқорлық тәуекелдеріне сыртқы талдау нәтижелері бойынша мемлекеттік органдар, ұйымдар және квазимемлекеттік сектор субъектілері сыбайлас жемқорлықтың туындау себептері мен жағдайларын жою бойынша шаралар қабылдайды.
3. Осы баптың 2-тармағының күші мынадай салалардағы қатынастарға қолданылмайды:
1) прокуратура жүзеге асыратын жоғары қадағалау;
2) қылмыстық істер бойынша сотқа дейінгі іс жүргізу;
3) әкімшілік құқық бұзушылық туралы істер бойынша іс жүргізу;
4) сот төрелігі;
5) жедел-іздестіру қызметі;
6) қылмыстық-атқару қызметі;
7) мемлекеттік құпиялар туралы Қазақстан Республикасы заңнамасы талаптарының сақталуын бақылау.
4. Осы баптың 2-тармағының ережелері арнаулы мемлекеттік органдардың қызметіне қолданылмайды.
5. Мемлекеттік органдар, ұйымдар және квазимемлекеттік сектор субъектілері сыбайлас жемқорлық тәуекелдеріне ішкі талдауды жүзеге асырады, оның нәтижелері бойынша сыбайлас жемқорлық құқық бұзушылықтар жасауға ықпал ететін себептер мен жағдайларды жою бойынша шаралар қабылдайды.
Сыбайлас жемқорлық тәуекелдеріне ішкі талдау жүргізудің үлгілік тәртібін сыбайлас жемқорлыққа қарсы іс-қимыл жөніндегі уәкілетті орган айқындайды.

9-бап. Сыбайлас жемқорлыққа қарсы мәдениетті қалыптастыру
1. Сыбайлас жемқорлыққа қарсы мәдениетті қалыптастыру – қоғамда сыбайлас жемқорлыққа төзбеушілікті көрсететін құндылықтар жүйесін сақтау және нығайту бойынша өз құзыреті шегінде сыбайлас жемқорлыққа қарсы іс-қимыл субъектілері жүзеге асыратын қызмет.
2. Сыбайлас жемқорлыққа қарсы мәдениетті қалыптастыру білім беру, ақпараттық және ұйымдастырушылық сипаттағы шаралар кешені арқылы жүзеге асырылады.
3. Сыбайлас жемқорлыққа қарсы білім беру – жеке адамның адамгершілік, зияткерлік, мәдени дамуы және сыбайлас жемқорлықты қабылдамаудың белсенді азаматтық ұстанымын қалыптастыру мақсатында жүзеге асырылатын үздіксіз тәрбиелеу және оқыту процесі.
4. Ақпараттық және ұйымдастырушылық қызмет бұқаралық ақпарат құралдарында түсіндіру жұмыстарын жүргізу, әлеуметтік маңызы бар іс-шараларды, Қазақстан Республикасының заңнамасына сәйкес мемлекеттік әлеуметтік тапсырысты ұйымдастыру және Қазақстан Республикасының заңнамасында көзделген өзге де шаралар арқылы іске асырылады.

10-бап. Сыбайлас жемқорлыққа қарсы стандарттар
1. Сыбайлас жемқорлыққа қарсы стандарттар – сыбайлас жемқорлықтың алдын алуға бағытталған, қоғамдық қатынастардың оқшауланған саласы үшін белгіленген ұсынымдар жүйесі.
2. Сыбайлас жемқорлыққа қарсы стандарттарды мемлекеттік органдар, ұйымдар және квазимемлекеттік сектор субъектілері жұртшылықтың қатысуымен әзірлейді және заңнаманы әзірлеу кезінде және құқық қолдану практикасында ескеріледі.

11-бап. Қаржылық бақылау шаралары
1. Қаржылық бақылау шараларын жүзеге асыру мақсатында осы бапта айқындалған адамдар жеке тұлғалардың мынадай декларацияларын ұсынады:
1) активтер мен міндеттемелер туралы декларация;
2) кірістер мен мүлік туралы декларация.
2. Активтер мен міндеттемелер туралы декларацияны мыналар ұсынады:
1) Қазақстан Республикасының Президенттігіне, Қазақстан Республикасы Парламентінің және мәслихаттардың депутаттығына, аудандардың, облыстық маңызы бар қалалардың, аудандық маңызы бар қалалардың, кенттердің, ауылдардың, ауылдық округтердің әкімдеріне, сондай-ақ жергілікті өзін-өзі басқарудың сайланбалы органдарының мүшелігіне кандидаттар және олардың жұбайлары (зайыптары) кандидат ретінде тіркелгенге дейін;
2) мемлекеттік лауазымға не мемлекеттік немесе оларға теңестірілген функцияларды орындаумен байланысты лауазымға кандидаттар болып табылатын адамдар және олардың жұбайлары (зайыптары), осы тармақтың 1) тармақшасында көрсетілген адамдарды қоспағанда, лауазымға тағайындау құқығы бар лауазымды адамның (органның) лауазымға тағайындау туралы актісі шығарылғанға дейін (декларацияны ұсыну айының бірінші күніне).
3. Кірістер мен мүлік туралы декларацияны мыналар ұсынады:
1) жауапты мемлекеттік лауазымды атқаратын адамдар және олардың жұбайлары (зайыптары);
2) мемлекеттік функцияларды орындауға уәкілеттік берілген адамдар және олардың жұбайлары (зайыптары);
3) лауазымды адамдар және олардың жұбайлары (зайыптары);
4) мемлекеттік функцияларды орындауға уәкілеттік берілген адамдарға теңестірілген адамдар және олардың жұбайлары (зайыптары).
4. Есепті күнтізбелік жыл ішінде Қазақстан Республикасының салық заңнамасында айқындалған мүлікті сатып алған жағдайда, осы баптың 3-тармағында көрсетілген адамдар кірістер мен мүлік туралы декларацияда көрсетілген мүлікті сатып алуға жұмсалған шығыстарды жабу көздері туралы мәліметтерді көрсетеді.
5. Активтер мен міндеттемелер туралы декларация Қазақстан Республикасының салық заңнамасына сәйкес жасалады және Қазақстан Республикасының салық заңнамасында айқындалған нысан бойынша және тәртіппен ұсынылады.
6. Кірістер мен мүлік туралы декларация Қазақстан Республикасының салық заңнамасына сәйкес жасалады және Қазақстан Республикасының салық заңнамасында айқындалған нысан бойынша, тәртіппен және мерзімдерде ұсынылады.
7. Осы баптың 2 және 3-тармақтарында көрсетілген жеке тұлғалардың активтер мен міндеттемелер туралы декларацияны немесе кірістер мен мүлік туралы декларацияны ұсынуы туралы мәліметтер салықтардың және бюджетке төленетін басқа да міндетті төлемдердің түсуін қамтамасыз ету саласындағы басшылықты жүзеге асыратын мемлекеттік органның ресми интернет-ресурсында Қазақстан Республикасының салық заңнамасында белгіленген тәртіппен орналастырылады.
8. Осы баптың 2-тармағының 1) тармақшасында көрсетілген адамдардың активтер мен міндеттемелер туралы декларацияда мәліметтерді ұсынбауы немесе дәйексіз мәліметтерді ұсынуы, егер жасалған әрекетте қылмыстық жазаланатын іс-әрекет белгілері болмаса, тіркеуден бас тарту немесе тіркеу туралы шешімдердің күшін жою үшін негіз болып табылады.
осы баптың 2-тармағының 1) тармақшасында көрсетілген адамдардың тіркеуден бас тарту немесе тіркеу туралы шешімдердің күшін жою үшін негіз болып табылады;
осы баптың 2-тармағының 2) тармақшасында көрсетілген адамдардың адамға тиісті өкілеттіктер беруден бас тарту үшін негіз болып табылады;
осы баптың 3-тармағында көрсетілген адамдардың "Әкімшілік құқық бұзушылық туралы" Қазақстан Республикасының Кодексінде көзделген жауаптылыққа әкеп соғады.
9-тармақтың қолданысы осы Заңның 27-бабының 3-1-тармағына сәйкес 2025 жылғы 1 қаңтарға дейін тоқтатыла тұрды
9. Есептіден кейінгі күнтізбелік жылдың 31 желтоқсанынан кешіктірмейтін мерзімде мынадай адамдар және олардың жұбайлары (зайыптары) ұсынған жеке тұлғалардың декларацияларында көрсетілген мәліметтер жариялануға жатады:
1) саяси мемлекеттік лауазымдарды атқаратын;
2) «А» корпусының әкімшілік мемлекеттік лауазымдарын атқаратын;
3) Қазақстан Республикасы Парламентінің депутаттары;
3-1) Қазақстан Республикасындағы Адам құқықтары жөніндегі уәкіл;
4) Қазақстан Республикасының судьялары;
5) квазимемлекеттік сектор субъектілерінде басқарушылық функцияларды орындайтын адамдар.
Жариялануға жататын мәліметтердің тізбесін сыбайлас жемқорлыққа қарсы іс-қимыл жөніндегі уәкілетті орган айқындайды.
Осы тармақтың екінші бөлігінде көрсетілген мәліметтерді мемлекеттік органдардың, ұйымдардың, Қазақстан Республикасы Парламентінің және Қазақстан Республикасы Жоғарғы Сотының персоналды басқару қызметтері (кадр қызметтері) өздерінің ресми интернет-ресурстарында орналастырады.
10. Осы баптың 7-тармағының және 9-тармағының 1) және 2) тармақшаларының талаптары мемлекеттік құпияларды құрайтын мәліметтерге қолданылмайды.
11. Мемлекеттік мүлікті басқару жөніндегі функцияларды орындауға қатысатын жеке және заңды тұлғалар мемлекеттік мүлікті басқару жөніндегі уәкілетті орган белгілеген тәртіппен және мерзімдерде мемлекеттік меншікке байланысты мүліктік сипаттағы барлық мәмілелер мен қаржылық қызмет туралы есептерді мемлекеттік мүлікке қатысты меншік иесінің құқықтарын жүзеге асыратын мемлекеттік органға ұсынады.
12. Мемлекеттік кірістер органдарына түсетін, осы бапта көзделген мәліметтер Қазақстан Республикасының заңнамасына сәйкес заңмен қорғалатын құпия болып табылады. Оларды жария ету Қазақстан Республикасының заңдарына сәйкес жауаптылыққа әкеп соғады.
13. Қызметтік және салықтық құпияны құрайтын мәліметтер қаржылық мониторинг жөніндегі уәкілетті органға "Қылмыстық жолмен алынған кірістерді заңдастыруға (жылыстатуға) және терроризмді қаржыландыруға қарсы іс-қимыл туралы" Қазақстан Республикасының Заңында көзделген мақсаттарда және тәртіппен ұсынылады.

12-бап. Сыбайлас жемқорлыққа қарсы шектеулер
1. Жауапты мемлекеттік лауазымды атқаратын адамдардың, мемлекеттік функцияларды орындауға уәкілеттік берілген адамдардың, оларға теңестірілген адамдардың (Қазақстан Республикасының Президенттігіне, Қазақстан Республикасы Парламентінің немесе мәслихаттардың депутаттығына, аудандардың, облыстық маңызы бар қалалардың, аудандық маңызы бар қалалардың, кенттердің, ауылдардың, ауылдық округтердің әкімдеріне, сондай-ақ жергілікті өзін-өзі басқарудың сайланбалы органдарының мүшелігіне кандидаттарды қоспағанда), лауазымды адамдардың, сондай-ақ көрсетілген функцияларды орындауға уәкілеттік берілген кандидаттар болып табылатын адамдардың өз өкілеттіктерін жеке, топтық және өзге де қызметтік емес мүдделерде пайдалануына әкелуі мүмкін әрекеттер жасауына жол бермеу мақсатында аталған адамдар осы Заңның 13, 14, 14-1 және 15-баптарында белгіленген ерекшеліктерді ескере отырып, өздеріне мыналар бойынша сыбайлас жемқорлыққа қарсы шектеулерді қабылдайды:
1) мемлекеттік функцияларды орындаумен үйлеспейтін қызметті жүзеге асыру;
2) жақын туыстарының, жұбайларының (зайыптарының) және жекжаттарының бірге қызмет етуіне (жұмыс істеуіне) жол бермеу;
3) мүліктік және мүліктік емес игіліктер мен артықшылықтарды алу немесе табу мақсатында ресми таратуға жатпайтын қызметтік және өзге де ақпаратты пайдалану;
4) егер мұндай әрекеттер осы тармақтың бірінші абзацында көрсетілген адамдардың қызметтік өкілеттіктеріне кірсе немесе осы адамдар лауазымдық жағдайына байланысты мұндай әрекеттерге (әрекетсіздікке) ықпал ете алса, оларды берген адамдардың пайдасына әрекеттері (әрекетсіздігі) үшін материалдық сыйақы, сыйлықтар немесе қызметтер қабылдау;
5) Қазақстан Республикасынан тыс жерлерде орналасқан шетелдік банктерде шоттар (салымдар) ашу және иелену, Қазақстан Республикасынан тыс жерлерде орналасқан шетелдік банктерде қолма-қол ақша мен құндылықтарды сақтау.
2. Жекелеген мемлекеттік функцияларды орындау тәртібін реттейтін заңдарда сыбайлас жемқорлықтың алдын алуға бағытталған шектеулерді көздейтін басқа да құқықтық нормалар белгіленуі мүмкін.
3. Осы баптың 1-тармағының бірінші абзацында көрсетілген адамдардың сыбайлас жемқорлыққа қарсы шектеулерді қабылдауға келісімін тиісті ұйымдардың персоналды басқару қызметтері (кадр қызметтері) жазбаша нысанда тіркейді.
4. Осы баптың 1-тармағының бірінші абзацында көрсетілген адамдардың сыбайлас жемқорлыққа қарсы шектеулерді қабылдамауы лауазымға қабылдаудан бас тартуға немесе жұмыстан босатуға (атқаратын лауазымынан босатуға, өкілеттіктерін тоқтатуға) әкеп соғады, оларды сақтамау жұмыстан босату (атқаратын лауазымынан босату, өкілеттіктерін тоқтату) үшін негіз болып табылады.
5. Осы баптың 1-тармағының бірінші абзацында көрсетілген адамның отбасы мүшелері осы адамның материалдық сыйақы, сыйлықтар немесе қызметтер берген адамдардың пайдасына әрекеттері (әрекетсіздігі) үшін, егер мұндай әрекеттер (әрекетсіздік) осы адамның қызметтік өкілеттіктеріне кірсе немесе ол өзінің лауазымдық жағдайына байланысты осындай әрекеттерге (әрекетсіздікке) ықпал ете алса, берілетін материалдық сыйақыны, сыйлықтарды немесе қызметтерді алуға құқылы емес.
Ескертпе. Осы Заңда осы баптың 1-тармағының бірінші абзацында көрсетілген адамның отбасы мүшелері деп оның жұбайы (зайыбы), ата-аналары, балалары, оның ішінде кәмелетке толғандары, және оның асырауындағы және онымен бірге тұрақты тұратын адамдар түсініледі.
6. Осы баптың 1-тармағының бірінші абзацында көрсетілген адамдардың және (немесе) олардың отбасы мүшелерінің шотына олардың білуінсіз түскен ақша, сондай-ақ олар осы баптың 1-тармағының 4) тармақшасын және 5-тармағын бұза отырып алған қаражат олар табылғаннан кейін екі аптадан аспайтын мерзімде тиісті мемлекеттік кірістер органына осындай қаражаттың түсу мән-жайлары туралы түсініктеме ұсыныла отырып, республикалық бюджетке аударылуға тиіс.
Осы баптың 1-тармағының бірінші абзацында көрсетілген адамдардың және (немесе) олардың отбасы мүшелерінің білуінсіз түскен, сондай-ақ олар осы баптың 1-тармағының 4) тармақшасын және 5-тармағын бұза отырып алған сыйлықтар сыйлықты алған күннен бастап немесе осы баптың 1-тармағының бірінші абзацында көрсетілген адамға сыйлық алғаны туралы белгілі болған күннен бастап жеті күнтізбелік күн ішінде мемлекеттік мүлікті басқару жөніндегі уәкілетті органға өтеусіз берілуге тиіс, ал көрсетілген адамдарға дәл сол мән-жайларда көрсетілген қызметтер үшін қызмет көрсетілген күннен бастап немесе осы баптың 1-тармағының бірінші абзацында көрсетілген адамға қызмет көрсетілгені туралы белгілі болған күннен бастап жеті күнтізбелік күн ішінде республикалық бюджетке ақша аудару арқылы ақы төленуге тиіс.
Мемлекеттік мүлікті басқару жөніндегі уәкілетті органға сыйлықты берген адам жоғары тұрған лауазымды адамды хабардар ете отырып, оны мемлекеттік мүлікті басқару жөніндегі уәкілетті органмен жасалатын сатып алу-сату шартының негізінде "Қазақстан Республикасындағы бағалау қызметі туралы" Қазақстан Республикасының Заңына сәйкес айқындалған құны бойынша сатып алуға құқылы. Сыйлықтарды сатудан түскен ақша республикалық бюджетке аударылады.

13-бап. Мемлекеттік функцияларды орындаумен үйлеспейтін қызмет
1. Жауапты мемлекеттік лауазымды атқаратын адамдарға, мемлекеттік функцияларды орындауға уәкілеттік берілген адамдарға (өз қызметін тұрақты немесе босатылған негізде жүзеге асырмайтын мәслихат депутаттарын қоспағанда), мемлекеттік функцияларды орындауға уәкілеттік берілген адамдарға теңестірілген адамдарға (Қазақстан Республикасының Президенттігіне, Қазақстан Республикасы Парламентінің немесе мәслихаттардың депутаттығына, аудандардың, облыстық маңызы бар қалалардың, аудандық маңызы бар қалалардың, кенттердің, ауылдардың, ауылдық округтердің әкімдеріне, сондай-ақ жергілікті өзін-өзі басқарудың сайланбалы органдарының мүшелігіне кандидаттарды қоспағанда), лауазымды адамдарға мыналарға тыйым салынады:
1) егер шаруашылық жүргізуші субъектіні басқару немесе оны басқаруға қатысу Қазақстан Республикасының заңнамасына сәйкес олардың лауазымдық міндеттеріне кірмесе, шаруашылық жүргізуші субъектіні басқаруға өз бетінше қатысуға, мүліктік немесе өзге де игіліктер алу мақсатында өзінің қызметтік өкілеттіктерін құқыққа сыйымсыз пайдалану арқылы ұйымдардың немесе жеке тұлғалардың материалдық мүдделерін қанағаттандыруға жәрдемдесуге;
2) ұйымдастырылған бағалы қағаздар нарығында ашық және аралық пай инвестициялық қорларының пайларын, облигацияларды, ұйымдастырылған бағалы қағаздар нарығында коммерциялық ұйымдардың акцияларын (ұйымдардың дауыс беретін акцияларының жалпы санының бес пайызынан аспайтын көлемдегі жай акцияларды) сатып алуды және (немесе) өткізуді қоспағанда, кәсіпкерлік қызметпен айналысуға;
3) педагогикалық, ғылыми және өзге де шығармашылық қызметті қоспағанда, басқа да ақылы қызметпен айналысуға.
2. Алып тасталды
2-1. Квазимемлекеттік сектор субъектілерінде (мемлекеттік кәсіпорындарды қоспағанда) қызметті жүзеге асыратын, мемлекеттік функцияларды орындауға уәкілеттік берілген адамдарға теңестірілген адамдар тиісті квазимемлекеттік сектор субъектілерінің және Қазақстан Республикасының заңдарына сәйкес олармен үлестес болып табылатын өзге де заңды тұлғалардың басқару органдарында, байқау кеңестерінде, еншілес, тәуелді ұйымдарының атқарушы органдарында ақы төленетін лауазымдарды атқаруға құқылы.
3. Осы баптың 1-тармағында көрсетілген адамдар өздеріне меншік құқығымен тиесілі тұрғын үйді мүліктік жалға (арендаға) беруге және осындай тапсырудан кіріс алуға құқылы.
4. Қазақстан Республикасы Ұлттық Банкінің Төрағасына және оның орынбасарларына, қаржы нарығы мен қаржы ұйымдарын реттеу, бақылау және қадағалау жөніндегі уәкілетті органның Төрағасына және оның орынбасарларына инвестициялық қорлардың пайларын, облигацияларды, коммерциялық ұйымдардың акцияларын сатып алуға тыйым салынады.
Қазақстан Республикасы Ұлттық Банкінің Төрағасы және оның орынбасарлары, қаржы нарығы мен қаржы ұйымдарын реттеу, бақылау және қадағалау жөніндегі уәкілетті органның Төрағасы және оның орынбасарлары лауазымдарға тағайындалған күнінен бастап отыз күнтізбелік күн ішінде Қазақстан Республикасының заңдарында белгіленген тәртіппен өздеріне тиесілі, лауазымдарға тағайындалғанға дейін сатып алынған инвестициялық қорлардың пайларын, облигациялар мен коммерциялық ұйымдардың акцияларын сенімгерлік басқаруға беруге міндетті.
Көрсетілген адамдардың осы тармақта көзделген міндеттемелерді орындамауы олардың тиісті қызметті тоқтатуы үшін негіз болып табылады.
5. Осы баптың 1-тармағында көрсетілген адамдар қызметке кіріскен күннен бастап отыз күнтізбелік күн ішінде осы функцияларды орындау уақытында Қазақстан Республикасының заңдарында белгіленген тәртіппен пайдалану кірістер алуға әкеп соғатын, өздеріне тиесілі мүлікті, осы адамдарға заңды түрде тиесілі ақшаны, облигацияларды, ашық және аралық пай инвестициялық қорларының пайларын, сондай-ақ мүліктік жалға берілген мүлікті қоспағанда, сенімгерлік басқаруға беруге міндетті.
6. Мүлікті сенімгерлік басқаруға беруге арналған шарт нотариаттық куәландырылуға жатады.
7. Облигацияларды, ашық және аралық пай инвестициялық қорларының пайларын қоспағанда, коммерциялық ұйымдардың акцияларын (жарғылық капиталға қатысу үлестерін) және пайдалану кірістер алуға әкеп соғатын өзге де мүлікті сатып алған жағдайда, осы баптың 1-тармағында көрсетілген адамдар оларды Қазақстан Республикасының заңдарында белгіленген тәртіппен сатып алған күннен бастап отыз күнтізбелік күн ішінде сенімгерлік басқаруға беруге және шарт нотариаттық куәландырылғаннан кейін он жұмыс күні ішінде жұмыс орны бойынша персоналды басқару қызметіне (кадр қызметіне) мүлікті сенімгерлік басқаруға беруге арналған нотариаттық куәландырылған шарттың нотариаттық куәландырылған көшірмесін ұсынуға міндетті.
8. Осы баптың 1-тармағында көрсетілген адамдардың осы баптың 5 және 7-тармақтарында көзделген міндеттемелерді орындамауы олардың мемлекеттік қызметті немесе өзге де тиісті қызметті тоқтатуы үшін негіз болып табылады.

14-бап. Жақын туыстардың, жұбайлардың немесе жекжаттардың бірге қызмет етуіне (жұмыс істеуіне) жол бермеу
1. Жауапты мемлекеттік лауазымды атқаратын адамдар, мемлекеттік функцияларды орындауға уәкілеттік берілген адамдар (өз қызметін тұрақты немесе босатылған негізде жүзеге асырмайтын мәслихат депутаттарын қоспағанда) және мемлекеттік функцияларды орындауға уәкілеттік берілген адамдарға теңестірілген адамдар (Қазақстан Республикасының Президенттігіне, Қазақстан Республикасы Парламентінің немесе мәслихаттардың депутаттығына, аудандардың, облыстық маңызы бар қалалардың, аудандық маңызы бар қалалардың, кенттердің, ауылдардың, ауылдық округтердің әкімдеріне, сондай-ақ жергілікті өзін-өзі басқарудың сайланбалы органдарының мүшелігіне кандидаттарды қоспағанда), лауазымды адамдар өздерінің жақын туыстары, жұбайы (зайыбы) және (немесе) жекжаттары атқаратын лауазымдарға тікелей бағынысты лауазымдарды атқара алмайды, сондай-ақ жақын туыстары, жұбайы (зайыбы) және (немесе) жекжаттары тікелей бағынысында бола алмайды.
1-1. Мемлекеттік лауазымға не мемлекеттік немесе оларға теңестірілген функцияларды орындаумен байланысты лауазымға кандидаттар болып табылатын адамдар өздері үміттеніп отырған ұйымның басшылығын осы ұйымда жұмыс істейтін жақын туыстары, жұбайы және (немесе) жекжаттары туралы жазбаша нысанда хабардар етуге міндетті.
2. Осы баптың 1-тармағының талаптарын бұзатын адамдар, егер олар аталған бұзушылық анықталған кезден бастап үш ай ішінде оны өз еркімен жоймаса, осындай бағыныстылықты болдырмайтын лауазымдарға ауыстырылуға жатады, ал мұндай ауыстыру мүмкін болмаған кезде осы қызметшілердің бірі лауазымынан босатылуға немесе көрсетілген функциялардан өзгедей босатылуға жатады.
Ескертпе. Осы Заңда жақын туыстар деп ата-аналары (ата-анасы), балалары, асырап алушылары, асырап алынғандары, ата-анасы бір және ата-анасы бөлек аға-інілері мен апа-сіңлілері (қарындастары), атасы, әжесі, немерелері, жекжаттар деп – жұбайының (зайыбының) ата-анасы бір және ата-анасы бөлек аға-інілері мен апа-сіңлілері (қарындастары), ата-аналары мен балалары түсініледі.
3. Осы баптың 1-тармағында көрсетілген адамдарға өздерінің жақын туыстарымен, жұбайымен (зайыбымен) және (немесе) жекжаттарымен квазимемлекеттік сектор субъектісінің бір басқару органында (байқау кеңесінде, атқарушы органында) лауазымдарды атқаруға тыйым салынады.
Осы тармақтың бірінші бөлігінің талаптарын бұзатын адамдар, егер олар аталған бұзушылық анықталған кезден бастап үш ай ішінде оны өз еркімен жоймаса, квазимемлекеттік сектор субъектісінің бір басқару органында (байқау кеңесінде, атқарушы органында) бірге қызмет етуді (жұмыс істеуді) болдырмайтын лауазымдарға ауыстырылуға жатады, ал мұндай ауыстыру мүмкін болмаған кезде осы қызметкерлердің бірі лауазымынан босатылуға немесе көрсетілген функциялардан өзгедей босатылуға жатады.

14-1-бап. Қазақстан Республикасынан тыс жерлерде орналасқан шетелдік банктерде шоттарды (салымдарды) ашуға, иеленуге, қолма-қол ақша мен құндылықтарды сақтауға жол бермеу
1. Жауапты мемлекеттік лауазымды атқаратын адамдарға, мемлекеттік функцияларды орындауға уәкілеттік берілген адамдарға (мәслихат депутаттарын қоспағанда), лауазымды адамдарға Қазақстан Республикасынан тыс жерлерде орналасқан шетелдік банктерде шоттар (салымдар) ашуға және иеленуге, Қазақстан Республикасынан тыс жерлерде орналасқан шетелдік банктерде қолма-қол ақша мен құндылықтарды сақтауға тыйым салынады.
Ескертпе. Осы тармақта көзделген шектеу Қазақстан Республикасының аумағында орналасқан Қазақстан Республикасының резиденттері емес банктердің филиалдарына қолданылмайды.
2. Осы баптың 1-тармағында көрсетілген адамдар лауазымға орналасқан немесе осы баптың 4-тармағында көрсетілген мән-жайлар жойылған күннен бастап алты ай ішінде Қазақстан Республикасынан тыс жерлерде орналасқан шетелдік банктердегі шоттарды (салымдарды) жабуға және (немесе) Қазақстан Республикасынан тыс жерлерде орналасқан шетелдік банктерде қолма-қол ақша мен құндылықтарды сақтауды тоқтатуға міндетті.
Егер осы баптың 1-тармағында көрсетілген адамдар шетелдік банктің аумағында шоттар (салымдар) орналасқан және (немесе) шетелдік банкте қолма-қол ақша мен құндылықтар сақталатын шет мемлекеттің құзыретті органдары осы шет мемлекеттің заңнамасына сәйкес салған тыйым салуға, билік етуге тыйым салуға байланысты немесе осы баптың 1-тармағында көрсетілген адамдардың еркіне тәуелсіз еңсерілмейтін күш мән-жайларына (дүлей құбылыстар, әскери іс-қимылдар, төтенше жағдай, банктік шот (салым) туралы шарттың қолданылуын мерзімінен бұрын тоқтатудың мүмкін еместігі және өзге де мән-жайлар) байланысты осы тармақтың бірінші бөлігінде көзделген талаптарды орындай алмаса, мұндай талаптар тиісті фактілерді растайтын құжаттарды ұсына отырып, тыйым салу, билік етуге тыйым салу немесе өзге де мән-жайлар тоқтатылған күннен бастап алты ай ішінде орындалуға тиіс.
3. Осы баптың 1-тармағында көрсетілген адамдар Қазақстан Республикасының заңнамасына немесе шет мемлекеттің заңнамасына сәйкес мұраны қабылдау нәтижесінде Қазақстан Республикасынан тыс жерлерде орналасқан шетелдік банктердегі шоттарды (салымдарды), қолма-қол ақша мен құндылықтарды иеленуге және (немесе) пайдалануға алған жағдайда, көрсетілген адамдар мұраны қабылдаған күннен бастап алты ай ішінде шоттарды (салымдарды) жабуға және (немесе) Қазақстан Республикасынан тыс жерлерде орналасқан шетелдік банктерде қолма-қол ақша мен құндылықтарды сақтауды тоқтатуға міндетті.
4. Осы баптың 1, 2 және 3-тармақтарының ережелері Қазақстан Республикасынан шетелдегі мекемелерге, Қазақстан Республикасының өкілдіктеріне және халықаралық ұйымдарға жұмысқа жіберілген, сондай-ақ көрсетілген ұйымдарда жұмыс істеу кезеңіне аталған ұйымдарға іссапарға жіберілген немесе шетелде оқитын, немесе шетелде тағылымдамадан өтетін, немесе шетелдік іссапарда жүрген, немесе шетелде емделіп жатқан, немесе тиісті адамның шетелде оқуы немесе емделуі кезеңінде кәмелетке толмаған баланың заңды өкілі ретінде не кәмелетке толған адамның қорғаншысы немесе қамқоршысы ретінде шетелде жүрген осы баптың 1-тармағында көрсетілген адамдарға қолданылмайды.
5. Осы бапта көзделген мерзімдер ішінде осы баптың 1-тармағында көрсетілген адамдар өз қалауы бойынша мемлекеттік қызметті немесе өзге де тиісті қызметті тоқтату туралы өтініш беруге құқылы.

15-бап. Мүдделер қақтығысы
1. Жауапты мемлекеттік лауазымды атқаратын адамдарға, мемлекеттік функцияларды орындауға уәкілеттік берілген адамдарға, мемлекеттік функцияларды орындауға уәкілеттік берілген адамдарға теңестірілген адамдарға, лауазымды адамдарға мүдделер қақтығысы болған кезде лауазымдық міндеттерді жүзеге асыруға тыйым салынады.
2. Осы баптың 1-тармағында көрсетілген адамдар мүдделер қақтығысын болдырмау және шешу бойынша шаралар қабылдауға тиіс.
3. Осы баптың 1-тармағында көрсетілген адамдар туындаған мүдделер қақтығысы туралы немесе оның туындау мүмкіндігі туралы өздеріне белгілі болған бойда тікелей басшысын немесе өздері жұмыс істейтін ұйымның басшылығын жазбаша нысанда хабардар етуге міндетті.
Тікелей басшы немесе ұйым басшылығы осы баптың 1-тармағында көрсетілген адамдардың өтініштері бойынша немесе басқа көздерден ақпарат алған кезде мүдделер қақтығысын болдырмау және реттеу бойынша мынадай шараларды уақтылы қабылдауға міндетті:
1) осы баптың 1-тармағында көрсетілген адамдарды лауазымдық міндеттерді орындаудан шеттетуге және мүдделер қақтығысы туындаған немесе туындауы мүмкін мәселе бойынша лауазымдық міндеттерді орындауды басқа адамға тапсыруға;
2) лауазымдық міндеттерді өзгертуге;
3) мүдделер қақтығысын жою бойынша өзге де шаралар қабылдауға.

16-бап. Кәсіпкерлік саласындағы сыбайлас жемқорлыққа қарсы іс-қимыл шаралары
1. Кәсіпкерлік субъектілері өз қызметін жүзеге асыру кезінде мыналар арқылы сыбайлас жемқорлықтың алдын алу, оның ішінде сыбайлас жемқорлық құқық бұзушылықтар жасауға ықпал ететін себептер мен жағдайларды барынша азайту бойынша шаралар қабылдайды:
1) шешімдер қабылдау рәсімдерінің есептілігін, бақылауда болуын және ашықтығын қамтамасыз ететін ұйымдық-құқықтық тетіктерді белгілеу;
2) адал бәсекелестік қағидаттарын сақтау;
3) мүдделер қақтығысын болдырмау;
4) іскерлік этика нормаларын қабылдау және сақтау;
5) сыбайлас жемқорлыққа қарсы мәдениетті қалыптастыру бойынша шаралар қабылдау;
6) сыбайлас жемқорлықтың алдын алу мәселелері бойынша мемлекеттік органдармен және өзге де ұйымдармен өзара іс-қимыл жасау.
2. Кәсіпкерлік субъектілері үшін сыбайлас жемқорлықтың алдын алу жөніндегі стандарттарды кәсіпкерлік субъектілерінің бірлестіктері (ассоциациялары, одақтары) әзірлей және қабылдай алады.
3. Квазимемлекеттік сектор субъектісінде негізгі міндеті осы ұйымның және оның қызметкерлерінің Қазақстан Республикасының сыбайлас жемқорлыққа қарсы іс-қимыл туралы заңнамасын сақтауын қамтамасыз ету болып табылатын, сыбайлас жемқорлыққа қарсы комплаенс-қызметтің функцияларын орындайтын құрылымдық бөлімше немесе жауапты адам айқындалады. Бұл ретте сыбайлас жемқорлыққа қарсы комплаенс-қызметтің функцияларын орындайтын жауапты адам әлеуетті мүдделер қақтығысы ескеріле отырып айқындалады.
Сыбайлас жемқорлыққа қарсы комплаенс-қызмет өз өкілеттіктерін квазимемлекеттік сектор субъектісінің атқарушы органына, лауазымды адамдарына тәуелсіз жүзеге асырады, директорлар кеңесіне, байқау кеңесіне (ол болған кезде) немесе өзге де тәуелсіз басқару органына есеп береді және Қазақстан Республикасының сыбайлас жемқорлыққа қарсы іс-қимыл туралы заңнамасының талаптарын сақтауды қамтамасыз ету кезінде тәуелсіз болып табылады.
Сыбайлас жемқорлыққа қарсы комплаенс-қызметтің құзыреті, ұйымдастырылуы және қызмет тәртібі квазимемлекеттік сектор субъектісінің ішкі актісімен айқындалады.
Квазимемлекеттік сектор субъектілеріндегі сыбайлас жемқорлыққа қарсы комплаенс-қызметтер туралы үлгілік ережені кәсіпкерлік жөніндегі уәкілетті органмен келісу бойынша сыбайлас жемқорлыққа қарсы іс-қимыл жөніндегі уәкілетті орган әзірлейді және бекітеді.
Квазимемлекеттік сектор субъектілері болып табылмайтын кәсіпкерлік субъектілері сыбайлас жемқорлыққа қарсы комплаенс-қызметтер құруға құқылы.

17-бап. Сыбайлас жемқорлыққа қарсы іс-қимыл туралы ұлттық баяндама
1. Сыбайлас жемқорлыққа қарсы іс-қимыл туралы ұлттық баяндама – халықаралық және ұлттық деңгейлерде сыбайлас жемқорлықтың жай-күйі мен таралу үрдістерін талдау мен бағалауды, сыбайлас жемқорлыққа қарсы саясатты қалыптастыру, іске асыру және жетілдіру жөніндегі ұсыныстарды қамтитын құжат.
2. Сыбайлас жемқорлыққа қарсы іс-қимыл жөніндегі уәкілетті орган жыл сайын Сыбайлас жемқорлыққа қарсы іс-қимыл туралы ұлттық баяндаманы қалыптастырады және оны Қазақстан Республикасының Президентіне ұсынады.
3. Сыбайлас жемқорлыққа қарсы іс-қимыл туралы ұлттық баяндама сыбайлас жемқорлыққа қарсы іс-қимыл жөніндегі уәкілетті орган жұмысының және мемлекеттік органдардың, жеке және заңды тұлғалардың сыбайлас жемқорлыққа қарсы іс-қимыл мәселелері жөніндегі қызметінің нәтижелері негізінде қалыптастырылады.
4. Сыбайлас жемқорлыққа қарсы іс-қимыл туралы ұлттық баяндаманы дайындау, оны Қазақстан Республикасының Президентіне енгізу және оны жариялау тәртібін Қазақстан Республикасының Президенті бекітеді.

3-тарау. СЫБАЙЛАС ЖЕМҚОРЛЫҚҚА ҚАРСЫ ІС-ҚИМЫЛ СУБЪЕКТІЛЕРІ ЖӘНЕ ОЛАРДЫҢ ӨКІЛЕТТІКТЕРІ
18-бап. Сыбайлас жемқорлыққа қарсы іс-қимыл субъектілері
Сыбайлас жемқорлыққа қарсы іс-қимыл субъектілеріне мыналар жатады:
1) сыбайлас жемқорлыққа қарсы іс-қимыл жөніндегі уәкілетті орган;
2) өзге де сыбайлас жемқорлыққа қарсы іс-қимыл субъектілері – мемлекеттік органдар, квазимемлекеттік сектор субъектілері, қоғамдық бірлестіктер, сондай-ақ өзге де жеке және заңды тұлғалар.

19-бап. Сыбайлас жемқорлыққа қарсы қызметтің қызметкерлері
Сыбайлас жемқорлыққа қарсы қызметтің қызметкерлері өздерінің қызметтік міндеттерін орындау кезінде "Құқық қорғау қызметі туралы" Қазақстан Республикасының Заңында және Қазақстан Республикасының өзге де заңдарында белгіленген өкілеттіктерге ие болады.

20-бап. Сыбайлас жемқорлыққа қарсы іс-қимыл жөніндегі уәкілетті органның құзыреті
Сыбайлас жемқорлыққа қарсы іс-қимыл жөніндегі уәкілетті орган мынадай функцияларды жүзеге асырады:
1) сыбайлас жемқорлыққа қарсы іс-қимыл саласындағы нормативтік құқықтық базаны жетілдіру жөнінде ұсыныстар әзірлеу, сондай-ақ Қазақстан Республикасының заңнамасында белгіленген тәртіппен өз құзыреті шегінде нормативтік құқықтық актілер қабылдау;
2) осы Заңға сәйкес мемлекеттік органдардың, ұйымдардың және квазимемлекеттік сектор субъектілерінің қызметінде сыбайлас жемқорлық құқық бұзушылықтар жасауға ықпал ететін себептер мен жағдайларды анықтау;
3) Қазақстан Республикасы Үкіметінің қарауына мемлекеттік органдардың, ұйымдардың және квазимемлекеттік сектор субъектілерінің қызметіндегі сыбайлас жемқорлықтың туындау себептері мен жағдайларын барынша азайту және жою жөніндегі ұсынымдар енгізу;
4) жыл сайын Қазақстан Республикасының Президентіне Сыбайлас жемқорлыққа қарсы іс-қимыл туралы ұлттық баяндаманы ұсыну;
4-1) сыбайлас жемқорлыққа қарсы саясатты қалыптастыру және үйлестіру, мемлекеттік органдардың, ұйымдардың сыбайлас жемқорлықтың алдын алу, сыбайлас жемқорлық құқық бұзушылықтар жасауға ықпал ететін себептер мен жағдайларды барынша азайту мәселелеріндегі қызметін үйлестіру;
4-2) мемлекеттік және жекеше секторлардағы сыбайлас жемқорлық деңгейін айқындау үшін қажетті сыбайлас жемқорлық деңгейін бағалау және әлеуметтанулық зерттеулер жүргізу;
4-3) әдіснамалық қолдау көрсету, оқыту іс-шараларын өткізу және квазимемлекеттік сектор субъектісінде сыбайлас жемқорлыққа қарсы іс-қимыл бойынша ақпарат алмасу шеңберінде квазимемлекеттік сектор субъектілеріндегі сыбайлас жемқорлыққа қарсы комплаенс-қызметтердің қызметін үйлестіру;
5) мемлекеттік органдардың, ұйымдардың, квазимемлекеттік сектор субъектілерінің сыбайлас жемқорлық тәуекелдерін сыртқы талдау нәтижелері бойынша шығарылған сыбайлас жемқорлық құқық бұзушылықтар жасауға ықпал ететін себептер мен жағдайларды жою жөніндегі ұсынымдарды орындауына мониторинг жүргізу;
6) сыбайлас жемқорлық қылмыстар туралы қылмыстық істер бойынша тәркіленген және қылмыстық жолмен табылған қаражатқа сатып алынған мүліктің өткізілуіне, әдеттегідей, оның мемлекет кірісіне айналдырылғаны туралы ақпаратты кейіннен жариялай отырып, мониторингті жүзеге асыру;
7) сыбайлас жемқорлыққа қарсы іс-қимылдың оң тәжірибесін зерделеу және тарату;
8) сыбайлас жемқорлыққа қарсы мәдениетті қалыптастыру саласындағы білім беру бағдарламаларын жетілдіру жөнінде ұсыныстар әзірлеу;
9) сыбайлас жемқорлыққа қарсы іс-қимыл субъектілеріне сыбайлас жемқорлыққа қарсы білім беру және тәрбиелеу, ақпараттық және түсіндіру қызметі бойынша білім беру бағдарламаларын іске асыруда, сыбайлас жемқорлыққа қарсы мәдениетті қалыптастыруға бағытталған мемлекеттік әлеуметтік тапсырысты орындауда жәрдемдесу және әдістемелік көмек көрсету;
10) сыбайлас жемқорлыққа қарсы іс-қимыл жөніндегі уәкілетті орган қызметінің негізгі бағыттары бойынша басқа да мемлекеттік органдармен, жеке және заңды тұлғалармен өзара іс-қимыл жасау;
11) сыбайлас жемқорлыққа қарсы іс-қимыл мәселелері бойынша халықаралық шарттардың жобаларын дайындауға қатысу, сыбайлас жемқорлыққа қарсы іс-қимыл мәселелері бойынша шет мемлекеттердің тиісті органдарымен өзара іс-қимыл жасау, өз өкілеттіктері шегінде халықаралық ұйымдардың қызметіне қатысу;
12) Қазақстан Республикасының заңдарымен, сондай-ақ Қазақстан Республикасы Президентінің актілерімен жүктелген өзге де функциялар.

21-бап. Сыбайлас жемқорлыққа қарсы іс-қимыл жөніндегі уәкілетті органның өкілеттіктері
1. Сыбайлас жемқорлыққа қарсы іс-қимыл жөніндегі уәкілетті орган өзіне жүктелген функцияларды орындау кезінде:
1) мемлекеттік органдардан, ұйымдардан, квазимемлекеттік сектор субъектілерінен және лауазымды адамдардан Қазақстан Республикасының заңнамасында белгіленген тәртіппен ақпарат пен материалдар сұратады;
2) Қазақстан Республикасының сыбайлас жемқорлыққа қарсы іс-қимыл туралы заңнамасын бұзушылықтар анықталған жағдайларда, оларды жою бойынша заңнамада белгіленген тәртіппен шаралар қабылдайды;
3) сыбайлас жемқорлыққа қарсы мониторинг жүргізу тәртібін айқындайды;
3-1) "Әкімшілік құқық бұзушылық туралы" Қазақстан Республикасының Кодексінде белгіленген тәртіппен әкімшілік құқық бұзушылықтар туралы хаттамалар жасайды және істерді қарайды;
4) Қазақстан Республикасының заңдарымен, сондай-ақ Қазақстан Республикасы Президентінің актілерімен жүктелген өзге де өкілеттіктерді жүзеге асырады.
2. Сыбайлас жемқорлыққа қарсы қызмет өз өкілеттіктері шегінде мыналарға құқылы:
1) жедел-іздестіру және тергеу қызметінің, сыбайлас жемқорлық қылмыстар бойынша сотқа дейінгі тергеп-тексеру практикасына талдау жүргізу;
2) өндірістегі қылмыстық істер бойынша шақыру бойынша келуден жалтарған адамдарды күштеп әкелу;
3) Қазақстан Республикасының қылмыстық іс жүргізу заңнамасына және (немесе) Қазақстан Республикасының әкімшілік құқық бұзушылық туралы заңнамасына сәйкес құжаттарды, тауарларды, заттарды немесе өзге де мүлікті алып қою немесе алуды жүргізу;
4) Қазақстан Республикасының заңнамасында көзделген тәртіппен уақытша ұстау изоляторларын, тергеу изоляторларын пайдалану;
5) мемлекеттік органдарға, ұйымдарға немесе оларда басқарушылық функцияларды орындайтын адамдарға Қазақстан Республикасының қылмыстық іс жүргізу заңнамасында белгіленген тәртіппен қылмыстық құқық бұзушылық жасауға ықпал еткен мән-жайларды жою немесе заңның басқа да бұзушылықтарын жою бойынша шаралар қабылдау туралы ұсынымдар енгізу;
6) алып тасталды
7) Қазақстан Республикасының заңнамасында көзделген жағдайларда уәкілетті органдардан, лауазымды адамдардан және квазимемлекеттік сектор субъектілерінен ревизиялар, салықтық және басқа да тексерулер, аудит және бағалау жүргізуді талап ету;
8) сыбайлас жемқорлық қылмыстарға қарсы күрестің нысандары мен әдістерін жетілдіру, жедел-іздестіру қызметінің стратегиясы мен тактикасын айқындау, оның тиімділігін арттыру бойынша шаралар әзірлеу және іске асыру;
9) Қазақстан Республикасының заңнамасына сәйкес оған жүктелген міндеттерді шешуді қамтамасыз ететін ақпараттық жүйелер құру және оларды пайдалану, сотқа дейінгі тергеп-тексеру, әкімшілік құқық бұзушылық туралы істер бойынша іс жүргізу барысында заңнамада белгіленген тәртіппен зерттеуді ұйымдастыру;
10) ұсталғандар мен күзетпен ұсталатын адамдарды айдауылмен алып жүру;
11) Қазақстан Республикасының заңдарымен, сондай-ақ Қазақстан Республикасы Президентінің актілерімен жүктелген өзге де құқықтарды іске асыру.

22-бап. Мемлекеттік органдардың, ұйымдардың, квазимемлекеттік сектор субъектілерінің және лауазымды адамдардың сыбайлас жемқорлыққа қарсы іс-қимыл жөніндегі өкілеттіктері
1. Барлық мемлекеттік органдар, ұйымдар, квазимемлекеттік сектор субъектілері мен лауазымды адамдар өз құзыреті шегінде сыбайлас жемқорлыққа қарсы іс-қимыл жүргізуге міндетті.
1-1. Мемлекеттік органдардың, ұйымдардың, квазимемлекеттік сектор субъектілерінің басшылары бағынысты қызметкерлердің сыбайлас жемқорлық құқық бұзушылықтар жасауының алдын алу бойынша лауазымдық міндеттерін орындамағаны немесе тиісінше орындамағаны үшін Қазақстан Республикасының заңдарына сәйкес тәртіптік жауаптылықта болады.
2. Сыбайлас жемқорлық құқық бұзушылықтарды анықтауды, жолын кесуді, ашуды, тергеуді және алдын алуды және оларды жасауға кінәлі адамдарды жауаптылыққа тартуды өз құзыреті шегінде прокуратура, ұлттық қауіпсіздік, ішкі істер, әскери полиция органдары, экономикалық тергеп-тексеру қызметі, Қазақстан Республикасы Ұлттық қауіпсіздік комитетінің Шекара қызметі жүзеге асырады.

23-бап. Жұртшылықтың сыбайлас жемқорлыққа қарсы іс-қимылға қатысуы
Жеке тұлғалар, қоғамдық бірлестіктер және өзге де заңды тұлғалар сыбайлас жемқорлыққа қарсы іс-қимыл кезінде мынадай шараларды қолданады:
1) Қазақстан Республикасының заңнамасында белгіленген тәртіппен өздеріне белгілі болған сыбайлас жемқорлық құқық бұзушылықтар жасау фактілері туралы хабарлайды;
2) сыбайлас жемқорлыққа қарсы іс-қимыл мәселелері бойынша заңнаманы және құқық қолдану практикасын жетілдіру жөнінде ұсыныстар енгізеді;
3) сыбайлас жемқорлыққа қарсы мәдениетті қалыптастыруға қатысады;
4) сыбайлас жемқорлыққа қарсы іс-қимылдың басқа да субъектілерімен және сыбайлас жемқорлыққа қарсы іс-қимыл жөніндегі уәкілетті органмен өзара іс-қимылды жүзеге асырады;
5) мемлекеттік органдардан сыбайлас жемқорлыққа қарсы іс-қимыл жөніндегі қызмет туралы ақпаратты Қазақстан Республикасының заңнамасында белгіленген тәртіппен сұратады және алады;
6) сыбайлас жемқорлыққа қарсы іс-қимыл мәселелері бойынша зерттеулер, оның ішінде ғылыми және әлеуметтанулық зерттеулер жүргізеді;
7) бұқаралық ақпарат құралдарында түсіндіру жұмыстарын жүргізеді және сыбайлас жемқорлыққа қарсы іс-қимыл мәселелері бойынша әлеуметтік маңызы бар іс-шараларды ұйымдастырады.

24-бап. Сыбайлас жемқорлық құқық бұзушылықтар туралы хабарлау
1. Дайындалып жатқан, жасалып жатқан немесе жасалған сыбайлас жемқорлық құқық бұзушылық туралы ақпараты бар адам бұл туралы өзі қызметкері болып табылатын мемлекеттік органның немесе ұйымның жоғары тұрған басшысын және (немесе) басшылығын және (немесе) уәкілетті мемлекеттік органдарды хабардар етеді.
2. Жоғары тұрған басшы, мемлекеттік органның, ұйымның басшылығы, уәкілетті мемлекеттік органдар сыбайлас жемқорлық құқық бұзушылық туралы келіп түскен хабарлама бойынша Қазақстан Республикасының заңдарына сәйкес шаралар қабылдауға міндетті.
3. Сыбайлас жемқорлық құқық бұзушылық фактісі туралы хабарлаған немесе сыбайлас жемқорлыққа қарсы іс-қимылға өзге де жолмен жәрдемдесетін (жәрдемдескен) адам Қазақстан Республикасының Қылмыстық-процестік кодексіне, Қазақстан Республикасының Еңбек кодексіне, "Қылмыстық процеске қатысушы адамдарды мемлекеттік қорғау туралы" Қазақстан Республикасының Заңына және осы Заңға сәйкес мемлекеттің қорғауында болады және сыбайлас жемқорлыққа қарсы іс-қимыл жөніндегі уәкілетті орган айқындаған тәртіппен көтермеленеді.
Осы тармақтың бірінші бөлігінің ережелері Қазақстан Республикасының заңдарында белгіленген жауаптылықта болатын, сыбайлас жемқорлық құқық бұзушылық фактісі туралы көрінеу жалған ақпарат хабарлаған адамдарға қолданылмайды.
Осы тармақтың бірінші бөлігінің көтермелеуге қатысты ережелері мыналарға қолданылмайды:
1) Қазақстан Республикасының заңнамасына сәйкес жедел-іздестіру немесе қарсы барлау қызметін жүзеге асыратын органмен құпия негізде ынтымақтасатын адамға;
2) өзі орындаушысы немесе сыбайласы болған сыбайлас жемқорлық құқық бұзушылық фактісі туралы хабарлаған немесе оны анықтауға, жолын кесуге, ашуға және тергеуге жәрдемдескен адамға.
3-1. Сыбайлас жемқорлыққа қарсы іс-қимылға жәрдемдесу мыналарды қамтиды:
1) сыбайлас жемқорлық құқық бұзушылық жасау фактісі туралы хабарлау;
2) сыбайлас жемқорлық құқық бұзушылық жасаған іздестіріліп жатқан адамның орналасқан жері туралы ақпарат беру;
3) сыбайлас жемқорлық құқық бұзушылықты анықтау, жолын кесу, ашу және тергеу үшін маңызы бар (кейіннен маңызы болған) өзге де жәрдемдесу.
4. Сыбайлас жемқорлық құқық бұзушылық фактісі туралы хабарлау немесе сыбайлас жемқорлық құқық бұзушылық жасаған іздестіріліп жатқан адамның орналасқан жері туралы ақпарат беру немесе сыбайлас жемқорлық құқық бұзушылықты анықтау, жолын кесу, ашу және тергеу үшін маңызы бар (кейіннен маңызы болған) өзге де жәрдем көрсету мақсатында адамның жоғары тұрған басшыға және (немесе) өзі қызметкері болып табылатын (табылған) мемлекеттік органның немесе ұйымның басшылығына және (немесе) уәкілетті мемлекеттік органдарға өтініш жасауы туралы ақпарат көрсетілген ақпаратты жария етпеу туралы келісім жасалған жағдайда құпия ақпарат болып табылады және Қазақстан Республикасының заңнамасында белгіленген тәртіппен беріледі.
Көрсетілген ақпаратты жария ету Қазақстан Республикасының заңдарында белгіленген жауаптылыққа әкеп соғады.

24-1-бап. Сыбайлас жемқорлыққа қарсы іс-қимылға жәрдемдесетін (жәрдемдескен) адамдарды мемлекет кепілдік берген қорғау шаралары
Сыбайлас жемқорлыққа қарсы іс-қимылға жәрдемдесетін (жәрдемдескен) адамдарды мемлекет кепілдік берген қорғау шаралары мыналарды қамтиды:
1) сыбайлас жемқорлыққа қарсы іс-қимылға жәрдемдесетін (жәрдемдескен) адамды уәкілетті мемлекеттік органдар сыбайлас жемқорлық құқық бұзушылық фактісі туралы хабарламаны қабылдаған күннен бастап немесе адам сыбайлас жемқорлыққа қарсы іс-қимылға өзге де жәрдем көрсеткен кезден бастап үш жыл ішінде еңбек қатынастары саласындағы құқықтары мен заңды мүдделерінің бұзылуынан қорғау;
2) осы адамның сыбайлас жемқорлыққа қарсы іс-қимылға жәрдем көрсеткені туралы ақпаратты жария етпеу туралы келісім болған кезде адамның сыбайлас жемқорлыққа қарсы іс-қимылға жәрдем көрсету мақсатында жоғары тұрған басшыға және (немесе) өзі қызметкері болып табылатын (табылған) мемлекеттік органның немесе ұйымның басшылығына және (немесе) уәкілетті мемлекеттік органдарға өтініш жасауы туралы ақпараттың құпиялылығын қамтамасыз ету.

24-2-бап. Сыбайлас жемқорлыққа қарсы іс-қимылға жәрдемдесетін (жәрдемдескен) адамды еңбек қатынастары саласындағы құқықтары мен заңды мүдделерінің бұзылуынан қорғау
1. Жоғары тұрған басшыны және (немесе) ұйым басшылығын хабардар ету арқылы өзі қызметкері болып табылатын (табылған) ұйымда сыбайлас жемқорлыққа қарсы іс-қимылға жәрдемдесетін (жәрдемдескен) адам тарапы болып табылатын жеке еңбек дауы Қазақстан Республикасының Еңбек кодексіне сәйкес құрылатын келісу комиссиясында сыбайлас жемқорлыққа қарсы іс-қимыл жөніндегі уәкілетті органның өкілін міндетті түрде шақыра отырып қаралады.
Мемлекеттік органдарда, арнаулы мемлекеттік органдарды қоспағанда, сондай-ақ келісу комиссиялары жоқ ұйымдарда жоғары тұрған басшыны және (немесе) мемлекеттік органның немесе ұйымның басшылығын хабардар ету арқылы өзі қызметкері болып табылатын мемлекеттік органда немесе ұйымда сыбайлас жемқорлыққа қарсы іс-қимылға жәрдемдесетін (жәрдемдескен) адам аталған адамның тәртіптік теріс қылық жасау мән-жайларын жан-жақты, толық және объективті анықтау, сондай-ақ адамды жұмыстан босатудың (атқаратын лауазымынан босатудың) немесе басқа лауазымға ауыстырудың негізділігін анықтау үшін құрылатын мемлекеттік органның немесе ұйымның тәртіптік комиссиясының немесе өзге алқалы органының (бұдан әрі – алқалы орган) ұсынымдарынсыз тәртіптік жауаптылыққа тартылуы немесе жұмыстан босатылуы (атқаратын лауазымынан босатылуы) немесе басқа лауазымға ауыстырылуы мүмкін емес.
Алқалы органның осы тармақтың екінші бөлігінде көрсетілген мәселелер қаралатын отырысына қатысуға сыбайлас жемқорлыққа қарсы іс-қимыл жөніндегі уәкілетті органның өкілі міндетті түрде шақырылады.
2. Осы баптың 1-тармағында көрсетілген мемлекеттік орган немесе басқа ұйым сыбайлас жемқорлыққа қарсы іс-қимыл жөніндегі уәкілетті органға осы баптың 1-тармағында көрсетілген мәселелер бойынша материалдарды келісу комиссиясының немесе алқалы органның отырысы өтетін күнге дейін кемінде үш жұмыс күні бұрын жібереді.
Аталған отырысқа сыбайлас жемқорлыққа қарсы іс-қимыл жөніндегі уәкілетті органның өкілі қатыса алады.
3. Келісу комиссиясының шешіміне немесе алқалы органның отырысының хаттамасына отырысқа қатысқан оның мүшелері қол қояды.
Келісу комиссиясының шешімінің немесе алқалы органның отырысы хаттамасының көшірмесі сыбайлас жемқорлыққа қарсы іс-қимыл жөніндегі уәкілетті органға шешім қабылданған күннен бастап үш жұмыс күні ішінде жіберіледі.
4. Сыбайлас жемқорлыққа қарсы іс-қимыл жөніндегі уәкілетті орган келісу комиссиясы немесе алқалы орган отырысының қорытындылары бойынша қабылданған шешіммен келіспеген жағдайда, сыбайлас жемқорлыққа қарсы іс-қимыл жөніндегі уәкілетті орган келісу комиссиясы шешімінің немесе алқалы орган отырысы хаттамасының көшірмесін алған күннен бастап екі жұмыс күні ішінде жергілікті еңбек инспекциясы органына не прокуратураға қызметкердің құқықтары мен заңды мүдделерінің бұзылғаны туралы хабарлама жібереді.
Бұл ретте аталған хабарламаны жіберу сыбайлас жемқорлыққа қарсы іс-қимылға жәрдемдесетін (жәрдемдескен) адамның сотқа жүгінуіне кедергі болып табылмайды.

24-3-бап. Сыбайлас жемқорлыққа қарсы іс-қимылға жәрдем көрсету туралы ақпараттың құпиялылығын қамтамасыз ету
1. Сыбайлас жемқорлық құқық бұзушылық фактісі туралы хабарлау немесе сыбайлас жемқорлық құқық бұзушылық жасаған іздестіріліп жатқан адамның орналасқан жері туралы ақпарат беру немесе сыбайлас жемқорлық құқық бұзушылықты анықтау, жолын кесу, ашу және тергеу үшін маңызы бар (кейіннен маңызы болған) өзге де жәрдем көрсету мақсатында адамның жоғары тұрған басшыға және (немесе) өзі қызметкері болып табылатын (табылған) мемлекеттік органның немесе ұйымның басшылығына және (немесе) уәкілетті мемлекеттік органдарға өтініш жасауы туралы ақпараттың құпиялылығын тиісті мемлекеттік органда немесе ұйымда сыбайлас жемқорлыққа қарсы іс-қимылға жәрдем көрсетілген жағдайда, осы адам жұмыс істейтін мемлекеттік органның немесе ұйымның жоғары тұрған басшысы және (немесе) басшылығы, келісу комиссиясының немесе алқалы органның мүшелері, сондай-ақ сыбайлас жемқорлыққа қарсы іс-қимылға жәрдем көрсету туралы ақпаратты жария етпеу туралы келісім болған кезде уәкілетті мемлекеттік органдар қамтамасыз етеді.
2. Адам аталған мемлекеттік органда немесе ұйымда сыбайлас жемқорлық құқық бұзушылық фактісі туралы хабарлау немесе осы мемлекеттік органда немесе ұйымда сыбайлас жемқорлыққа қарсы іс-қимылға өзге де жәрдем көрсету мақсатында өзі қызметкері болып табылатын мемлекеттік органның немесе ұйымның жоғары тұрған басшысына және (немесе) басшылығына өтініш жасаған кезде жоғары тұрған басшы және (немесе) мемлекеттік органның немесе ұйымның басшылығы аталған адамның ниеті болған кезде онымен сыбайлас жемқорлыққа қарсы іс-қимылға жәрдем көрсету туралы ақпаратты жария етпеу туралы келісім жасасуға міндетті.
Адам сыбайлас жемқорлық құқық бұзушылық фактісі туралы хабарлау немесе сыбайлас жемқорлыққа қарсы іс-қимылға өзге де жәрдем көрсету мақсатында уәкілетті мемлекеттік органға өтініш жасаған кезде уәкілетті мемлекеттік орган аталған адамның ниеті болған кезде онымен сыбайлас жемқорлыққа қарсы іс-қимылға жәрдем көрсету туралы ақпаратты жария етпеу туралы келісім жасасуға міндетті.
3. Қызметкердің сыбайлас жемқорлық құқық бұзушылық туралы келіп түскен хабарламасы бойынша шаралар қабылдау үшін уәкілетті мемлекеттік органға жүгінген, қызметкермен сыбайлас жемқорлыққа қарсы іс-қимылға жәрдем көрсету туралы ақпаратты жария етпеу туралы келісім жасасқан, осы баптың 2-тармағының бірінші бөлігінде көрсетілген басшымен және тиісті уәкілетті мемлекеттік органмен сыбайлас жемқорлыққа қарсы іс-қимылға жәрдем көрсету туралы ақпаратты жария етпеу туралы келісім де жасалады.
4. Осы Заңның 24-4-бабының 1-тармағының 4) тармақшасында көзделген құқықты іске асыру үшін адам осы Заңның 24-4-бабының 1-тармағының 3) тармақшасында көзделген құпия ақпаратты беруге арналған жазбаша келісім негізінде сыбайлас жемқорлыққа қарсы іс-қимыл жөніндегі уәкілетті органға өтініш жасаған кезде сыбайлас жемқорлыққа қарсы іс-қимыл жөніндегі уәкілетті орган осы адаммен сыбайлас жемқорлыққа қарсы іс-қимылға жәрдем көрсету туралы ақпаратты жария етпеу туралы келісім жасасуға міндетті.
Осы Заңның 24-4-бабының 2-тармағында көзделген сыбайлас жемқорлыққа қарсы іс-қимыл жөніндегі уәкілетті органның хабарламасы келіп түскен мемлекеттік органның немесе ұйымның басшысы, егер бұған дейін аталған адам мен уәкілетті мемлекеттік орган арасында осындай келісім жасалған болса, сыбайлас жемқорлыққа қарсы іс-қимылға жәрдем көрсеткен адаммен сыбайлас жемқорлыққа қарсы іс-қимылға жәрдем көрсету туралы ақпаратты жария етпеу туралы келісім жасасуға міндетті.
5. Сыбайлас жемқорлыққа қарсы іс-қимылға жәрдем көрсету туралы ақпаратты жария етпеу туралы келісім жасасу тәртібін және оның нысанын сыбайлас жемқорлыққа қарсы іс-қимыл жөніндегі уәкілетті орган айқындайды.

24-4-бап. Сыбайлас жемқорлыққа қарсы іс-қимылға жәрдемдесетін (жәрдемдескен) адамдардың құқықтары
1. Сыбайлас жемқорлыққа қарсы іс-қимылға жәрдемдесетін (жәрдемдескен) адам мыналарға құқылы:
1) өзінің сыбайлас жемқорлық құқық бұзушылық туралы хабарламасын қарау қорытындылары бойынша қабылданған шешім туралы ақпарат алуға;
2) өзінің сыбайлас жемқорлық құқық бұзушылық туралы хабарламасын қарау нәтижелері бойынша қабылданған уәкілетті мемлекеттік органның шешімдеріне Қазақстан Республикасының әкімшілік құқық бұзушылық туралы заңнамасына немесе Қазақстан Республикасының қылмыстық іс жүргізу заңнамасына сәйкес шағым жасауға;
3) осы тармақтың 4) тармақшасында көзделген құқықты іске асыру үшін құпия ақпаратты беруге жазбаша келісім алу үшін сыбайлас жемқорлыққа қарсы іс-қимыл жөніндегі уәкілетті органды қоспағанда, бұған дейін сыбайлас жемқорлыққа қарсы іс-қимылға жәрдем көрсету туралы ақпаратты жария етпеу туралы келісім жасасқан уәкілетті мемлекеттік органға жүгінуге;
4) уәкілетті мемлекеттік органдар сыбайлас жемқорлық құқық бұзушылық фактісі туралы хабарламаны қабылдаған күннен бастап немесе адам сыбайлас жемқорлыққа қарсы іс-қимылға өзге де жәрдем көрсеткен кезден бастап үш жыл ішінде, егер ол өзін тәртіптік жауаптылыққа тарту немесе жұмыстан босату немесе басқа лауазымға ауыстыру өзінің сыбайлас жемқорлық құқық бұзушылық фактісі туралы хабарламасымен немесе сыбайлас жемқорлыққа қарсы іс-қимылға өзге де жәрдем көрсетуімен байланысты деп есептеген жағдайда, бұл мәселелер бұрын осы Заңның 24-2-бабында көзделген тәртіппен келісу комиссиясында немесе алқалы органда қаралмаған жағдайда, сыбайлас жемқорлыққа қарсы іс-қимыл жөніндегі уәкілетті органға жүгінуге.
2. Адам осы баптың 1-тармағының 4) тармақшасы негізінде өтініш жасаған кезде сыбайлас жемқорлыққа қарсы іс-қимыл жөніндегі уәкілетті орган ұсынылған материалдарды қарайды және сыбайлас жемқорлыққа қарсы іс-қимылға жәрдем көрсеткен адамның өтінішінің негізділігі анықталған жағдайда, өтініш түскен күннен бастап он бес күнтізбелік күн ішінде мемлекеттік органның немесе басқа ұйымның басшысына осы баптың 1-тармағының 4) тармақшасында көрсетілген мәселелерді осы Заңның 24-2 және 24-3-баптарында белгіленген тәртіппен қайта қарау қажеттілігі туралы хабарлама жібереді.
Хабарламада мыналар қамтылуға тиіс:
1) хабарлама жіберілетін мемлекеттік орган немесе ұйым басшысының тегі мен аты-жөнінің бас әріптері;
2) сыбайлас жемқорлыққа қарсы іс-қимылға жәрдем көрсеткен адамның тегі, аты және әкесінің аты (егер ол жеке басын куәландыратын құжатта көрсетілсе);
3) сыбайлас жемқорлық құқық бұзушылықтың қысқаша фабуласы;
4) егер бұған дейін аталған адам мен уәкілетті мемлекеттік орган арасында сыбайлас жемқорлыққа қарсы іс-қимылға жәрдем көрсету туралы ақпаратты жария етпеу туралы келісім жасалған болса, мемлекеттік орган немесе ұйым басшысының сыбайлас жемқорлыққа қарсы іс-қимылға жәрдем көрсеткен адаммен сыбайлас жемқорлыққа қарсы іс-қимылға жәрдем көрсету туралы ақпаратты жария етпеу туралы келісім жасасу міндеттілігі туралы, сондай-ақ осындай келісім жасалған жағдайда адамның сыбайлас жемқорлыққа қарсы іс-қимылға жәрдем көрсеткені туралы ақпаратты жария еткені үшін жауаптылық туралы ескерту.
Бұл ретте мемлекеттік органның немесе ұйымның басшысы келісу комиссиясының немесе алқалы органның отырысын өткізуге және сыбайлас жемқорлыққа қарсы іс-қимылға жәрдем көрсеткен адамның өтініші сыбайлас жемқорлыққа қарсы іс-қимыл жөніндегі уәкілетті органға түскен күннен бастап отыз күнтізбелік күннен аспайтын мерзімде қаралып отырған мәселе бойынша шешім қабылдауға міндетті.

4-тарау. СЫБАЙЛАС ЖЕМҚОРЛЫҚ ҚҰҚЫҚ БҰЗУШЫЛЫҚТАРДЫҢ САЛДАРЫН ЖОЮ
25-бап. Заңсыз алынған мүлікті немесе заңсыз көрсетілген қызметтердің құнын өндіріп алу (қайтару)
1. Сыбайлас жемқорлық құқық бұзушылықтар нәтижесінде заңсыз алынған мүлікті өз еркімен тапсырудан немесе оның құнын немесе заңсыз алынған қызметтердің құнын мемлекетке төлеуден бас тартқан жағдайларда, оларды өндіріп алу прокурордың, мемлекеттік кірістер органдарының не бұған заңмен уәкілеттік берілген басқа да мемлекеттік органдар мен лауазымды адамдардың талап қоюы бойынша заңды күшіне енген сот шешімінің негізінде жүзеге асырылады.
Көрсетілген органдар сот шешім шығарғанға дейін құқық бұзушыға тиесілі мүліктің сақталуы бойынша шаралар қабылдайды.
2. Осы баптың 1-тармағында көрсетілген жағдайларда прокурор, мемлекеттік кірістер органдары не бұған заңмен уәкілеттік берілген басқа да мемлекеттік органдар мен лауазымды адамдар заңда белгіленген мерзімдерде заңсыз алынған мүлікті мемлекет кірісіне айналдыру және (немесе) заңсыз алынған қызметтердің құнын өндіріп алу туралы талап қоюмен сотқа жүгінеді.
3. Егер жауапты мемлекеттік лауазымды атқаратын адамнан, мемлекеттік функцияларды орындауға уәкілеттік берілген адамнан және мемлекеттік функцияларды орындауға уәкілеттік берілген адамға теңестірілген адамнан және лауазымды адамнан жұмыстан босатылу, тиісті функцияларды орындаудан өзге де босатылу кезінде заңсыз алынған мүлік немесе заңсыз көрсетілген қызметтердің құны өндіріп алынбаса, осындай босату туралы шешім қабылдайтын лауазымды адам немесе орган кінәлі адамның тұрғылықты жері бойынша мемлекеттік кірістер органдарына алынған құқыққа сыйымсыз кірістер туралы хабарлама жібереді.
4. Тапсырылған мүлікті есепке алу, сақтау, бағалау және одан әрі пайдалану Қазақстан Республикасының Үкіметі белгілеген тәртіппен жүзеге асырылады.

26-бап. Сыбайлас жемқорлық құқық бұзушылықтар нәтижесінде жасалған мәмілелердің, шарттардың, актілердің және іс-әрекеттердің жарамсыздығы
1. Сыбайлас жемқорлық құқық бұзушылықтар нәтижесінде жасалған мәмілелерді, шарттарды уәкілетті мемлекеттік органдардың, мүдделі адамдардың немесе прокурордың талап қоюы бойынша сот Қазақстан Республикасының заңында белгіленген тәртіппен жарамсыз деп таниды.
2. Сыбайлас жемқорлық құқық бұзушылықтар нәтижесінде актілер қабылдау және іс-әрекеттер жасау олардың күшін жою (жарамсыз деп тану) үшін тиісті актілердің күшін жоюға (қолданысын тоқтатуға) уәкілеттік берілген адамдармен не мүдделі адамдардың немесе прокурордың талап қоюы бойынша сот тәртібімен негіз болып табылады.

5-тарау. Қорытынды және өтпелі ережелер
26-1-бап. Өтпелі ережелер
1. Осы Заңның 12-бабы 1-тармағының 5) тармақшасында және 14-1-бабында көзделген сыбайлас жемқорлыққа қарсы шектеу қолданысқа енгізілген күннен бастап алты ай ішінде осы сыбайлас жемқорлыққа қарсы шектеу қолданылатын адамдар Қазақстан Республикасынан тыс жерлерде орналасқан шетелдік банктердегі шоттарды (салымдарды) жабуға және (немесе) Қазақстан Республикасынан тыс жерлерде орналасқан шетелдік банктерде қолма-қол ақша мен құндылықтарды сақтауды тоқтатуға міндетті.
2. Егер осы баптың 1-тармағында көрсетілген адамдар шетелдік банктің аумағында шоттар (салымдар) орналасқан және (немесе) шетелдік банкте қолма-қол ақша мен құндылықтар сақталатын шет мемлекеттің құзыретті органдары осы шет мемлекеттің заңнамасына сәйкес салған тыйым салуға, билік етуге тыйым салуға байланысты немесе осы баптың 1-тармағында көрсетілген адамдардың еркіне тәуелсіз еңсерілмейтін күш мән-жайларына (дүлей құбылыстар, әскери іс-қимылдар, төтенше жағдай, банктік шот (салым) туралы шарттың қолданылуын мерзімінен бұрын тоқтатудың мүмкін еместігі және өзге де мән-жайлар) байланысты осы баптың 1-тармағында көзделген талаптарды орындай алмаса, мұндай талаптар тиісті фактілерді растайтын құжаттарды ұсына отырып, тыйым салу, билік етуге тыйым салу немесе өзге де мән-жайлар тоқтатылған күннен бастап алты ай ішінде орындалуға тиіс.
3. Осы баптың 1-тармағында көрсетілген адамдардың осы бапта көзделген міндеттемелерді орындамауы олардың мемлекеттік қызметті немесе өзге де тиісті қызметті тоқтатуы үшін негіз болып табылады.
Осы баптың 2-тармағында көзделген мерзім ішінде осы баптың 1-тармағында көрсетілген адамдар өз қалауы бойынша мемлекеттік қызметті немесе өзге де тиісті қызметті тоқтату туралы өтініш беруге құқылы.

27-бап. Осы Заңды қолданысқа енгізу тәртібі
1. Осы Заң 2016 жылғы 1 қаңтардан бастап қолданысқа енгізіледі, мыналарды қоспағанда:
1) 2021 жылғы 1 қаңтардан бастап қолданысқа енгізілетін 11-бап;
2) алып тасталды.
2. Алып тасталды.
3. Осы Заң қолданысқа енгізілген күннен бастап 2021 жылғы 1 қаңтарға дейін 11-бап мынадай редакцияда қолданылады деп белгіленсін:
"11-бап. Қаржылық бақылау шаралары
1. Мемлекеттік лауазымға не мемлекеттік немесе оларға теңестірілген функцияларды орындаумен байланысты лауазымға кандидаттар болып табылатын адамдар тұрғылықты жері бойынша мемлекеттік кірістер органына мыналарды ұсынады:
салық салу объектісі болып табылатын, оның ішінде Қазақстан Республикасының аумағынан тыс жерлердегі кірістері мен мүлкі туралы декларацияны, көрсетілген мүліктің орналасқан жерін көрсете отырып;
мыналар туралы мәліметтер:
банктік мекемелердегі салымдар және бағалы қағаздар туралы, оның ішінде Қазақстан Республикасының аумағынан тыс жерлердегі, банктік мекемені көрсете отырып, сондай-ақ аталған адамдар жеке өзі немесе басқа адамдармен бірлесіп билік етуге құқылы қаржы қаражаты туралы;
өзінің заңды тұлғалардың акционері немесе құрылтайшысы (қатысушысы) ретінде қатысуы туралы, жарғылық капиталға қатысу үлесін және көрсетілген ұйымдардың толық банктік немесе өзге де деректемелерін көрсете отырып;
трасттар және олар тіркелген мемлекеттер туралы, егер адам немесе оның жұбайы (зайыбы) осы трасттардың бенефициары болып табылса, тиісті банктік шоттардың нөмірлерін көрсете отырып;
өзімен адамның шарттық қатынастары, келісімдері және міндеттемелері (оның ішінде ауызша) бар басқа да ұйымдардың атаулары мен деректемелері туралы, адамға немесе оның жұбайына (зайыбына) тиесілі және айлық есептік көрсеткіштің мың еселенген мөлшерінен асатын мөлшердегі материалдық және қаржылық қаражатты күтіп-ұстау немесе уақытша сақтау бойынша.
2. Мемлекеттік лауазымды атқаратын адамдар жыл сайын өз өкілеттіктерін орындау кезеңінде Қазақстан Республикасының салық заңнамасында белгіленген тәртіппен тұрғылықты жері бойынша мемлекеттік кірістер органына салық салу объектісі болып табылатын және Қазақстан Республикасының аумағында да, одан тыс жерлерде де орналасқан кірістері мен мүлкі туралы декларацияны ұсынады.
3. Мемлекеттік қызметтен теріс уәждер бойынша босатылған адамдар босатылғаннан кейін үш жыл ішінде Қазақстан Республикасының салық заңнамасында белгіленген тәртіппен тұрғылықты жері бойынша мемлекеттік кірістер органына салық салу объектісі болып табылатын және Қазақстан Республикасының аумағында да, одан тыс жерлерде де орналасқан кірістері мен мүлкі туралы декларацияны ұсынады.
4. Осы баптың 1-тармағында көрсетілген адамның жұбайы (зайыбы) тұрғылықты жері бойынша мемлекеттік кірістер органына мыналарды ұсынады:
салық салу объектісі болып табылатын, оның ішінде Қазақстан Республикасының аумағынан тыс жерлердегі кірістері мен мүлкі туралы декларацияны, көрсетілген мүліктің орналасқан жерін көрсете отырып;
мыналар туралы мәліметтер:
банктік мекемелердегі салымдар және бағалы қағаздар туралы, оның ішінде Қазақстан Республикасының аумағынан тыс жерлердегі, банктік мекемені көрсете отырып, сондай-ақ аталған адамдар жеке өзі немесе басқа адамдармен бірлесіп билік етуге құқылы қаржы қаражаты туралы;
өзінің заңды тұлғалардың акционері немесе құрылтайшысы (қатысушысы) ретінде қатысуы туралы, жарғылық капиталға қатысу үлесін және көрсетілген ұйымдардың толық банктік және өзге де деректемелерін көрсете отырып;
трасттар және олар тіркелген мемлекеттер туралы, егер адам немесе оның жұбайы (зайыбы) осы трасттардың бенефициары болып табылса, тиісті банктік шоттардың нөмірлерін көрсете отырып;
өзімен адамның шарттық қатынастары, келісімдері және міндеттемелері (оның ішінде ауызша) бар басқа да ұйымдардың атаулары мен деректемелері туралы, адамға немесе оның жұбайына (зайыбына) тиесілі және айлық есептік көрсеткіштің мың еселенген мөлшерінен асатын мөлшердегі материалдық және қаржылық қаражатты күтіп-ұстау немесе уақытша сақтау бойынша.
5. Осы баптың 2 және 3-тармақтарында көрсетілген адамның жұбайы (зайыбы) тұрғылықты жері бойынша мемлекеттік кірістер органына салық салу объектісі болып табылатын және Қазақстан Республикасының аумағында да, одан тыс жерлерде де орналасқан кірістері мен мүлкі туралы декларацияны ұсынады.
6. Арнаулы мемлекеттік органға қызметке кандидат болып табылатын адамның отбасы мүшелері тұрғылықты жері бойынша мемлекеттік кірістер органына осы баптың 4-тармағында көрсетілген декларация мен мәліметтерді ұсынады.
Ескертпе. Осы тармақта арнаулы мемлекеттік органға қызметке кандидат болып табылатын адамның отбасы мүшелері деп жұбайы (зайыбы), кәмелетке толған балалары және оның асырауындағы және онымен бірге тұрақты тұратын адамдар танылады.
7. Осы баптың 1 және 2-тармақтарында көрсетілген адамдар өздері үміттеніп отырған лауазымға органға не жұмыс орны бойынша мемлекеттік кірістер органынан осы баптың 1 немесе 5-тармақтарында санамаланған декларациялар мен мәліметтерді алғаны туралы анықтаманы ұсынады.
8. Осы баптың 1 және 2-тармақтарында көрсетілген адамдардың (теріс уәждер бойынша мемлекеттік қызметтен босатылған адамдарды қоспағанда) осы бапта санамаланған декларациялар мен мәліметтерді ұсынбауы немесе толық емес, дәйексіз ұсынуы, егер жасалған әрекетте қылмыстық жазаланатын іс-әрекет белгілері болмаса, адамға тиісті өкілеттіктер беруден бас тарту үшін негіз болып табылады не заңда көзделген тәртіппен тәртіптік жауаптылыққа әкеп соғады.
9. Осы баптың 8-тармағында көрсетілген, қасақана жасалған, сондай-ақ бірнеше рет жасалған іс-әрекеттер заңда белгіленген тәртіппен салынатын әкімшілік жауаптылыққа әкеп соғады.
10. Адамдар мемлекеттік немесе оларға теңестірілген функцияларды орындаудан босатылғаннан кейін үш жыл ішінде алғаш рет жасаған, осы баптың 8-тармағында көрсетілген іс-әрекеттер, сондай-ақ мұндай әрекеттерді қайталап жасау заңда белгіленген әкімшілік жауаптылыққа әкеп соғады.
11. Жауапты мемлекеттік лауазымдарды атқаратын лауазымды адамдардың кірістерінің мөлшері мен көздері туралы мәліметтер, сондай-ақ сайланбалы мемлекеттік лауазымдарға кандидаттар ұсынылған кезде олардың кірістері туралы мәліметтер заңнамада белгіленген тәртіппен жариялануы мүмкін.
12. Мемлекеттік функцияларды орындауға уәкілеттік берілген адамдарға және оларға теңестірілген адамдарға жалған адамдарға, жасырын, бүркеншік атпен және басқа да өз атынан емес азаматтық-құқықтық мәмілелер жасауға тыйым салынады. Бұл мәмілелер заңда белгіленген тәртіппен жарамсыз деп танылады.
13. Мемлекеттік мүлікті басқару жөніндегі функцияларды орындауға қатысатын жеке және заңды тұлғалар Қазақстан Республикасының Үкіметі белгілеген тәртіппен және мерзімдерде мемлекеттік меншікке байланысты мүліктік сипаттағы барлық мәмілелер мен қаржылық қызмет туралы есептерді мемлекеттік мүлікке қатысты меншік иесінің құқықтарын жүзеге асыратын мемлекеттік органға ұсынады.
14. Мемлекеттік кірістер органдарына түсетін, осы бапта көзделген мәліметтер қызметтік құпияны құрайды. Оларды жария ету, егер жасалған әрекетте қылмыстық жазаланатын іс-әрекет белгілері болмаса, кінәлі адамды жұмыстан босатуға әкеп соғады. Бұл мәліметтер тек сыбайлас жемқорлыққа қарсы іс-қимыл жөніндегі уәкілетті органның, прокуратура, ұлттық қауіпсіздік, ішкі істер, әскери полиция органдарының, экономикалық тергеп-тексеру қызметінің, сыбайлас жемқорлыққа қарсы қызметтің, Қазақстан Республикасы Ұлттық қауіпсіздік комитеті Шекара қызметінің сұрау салулары бойынша, сондай-ақ заңда белгіленген сот тәртібімен ұсынылады.
Қызметтік құпияны құрайтын мәліметтер қаржылық мониторинг жөніндегі уәкілетті органға Қазақстан Республикасының қылмыстық жолмен алынған кірістерді заңдастыруға (жылыстатуға) және терроризмді қаржыландыруға қарсы іс-қимыл туралы заңнамасында көзделген мақсаттарда және тәртіппен ұсынылады.
15. Осы бапта көзделген қаржылық бақылау шаралары Қазақстан Республикасында тұрғын үйлерді және тұрғын үйлер салу үшін құрылыс материалдарын меншікке сатып алуға байланысты құқықтық қатынастарға қолданылмайды. Тұрғын үйлерді және оларды салу үшін құрылыс материалдарын сатып алу кезіндегі қаржылық бақылау Қазақстан Республикасының заңнамасына сәйкес жүзеге асырылады.".
3-1. Осы Заңның 11-бабы 9-тармағының қолданысы 2021 жылғы 1 қаңтардан бастап 2025 жылғы 1 қаңтарға дейін тоқтатыла тұрсын.
4. "Сыбайлас жемқорлыққа қарсы күрес туралы" 1998 жылғы 2 шілдедегі Қазақстан Республикасының Заңының күші жойылды деп танылсын.

Қазақстан Республикасының Президенті Н. НАЗАРБАЕВ





